“Махсус мухбир” ҳуқуқ фаолини 10 миллион сўмга тушириши мумкин\n"Без России" фильмида Антонина Николаева мисолида Ўзбекистонда руслар камситилаётгани ҳикоя қилинади.\n11 май куни Тошкент шаҳар Яккасарой туманлараро фуқаролик судида ҳуқуқ фаоли Татьяна Давлатова устидан суд бошланди.\nҲуқуқ фаолини "Россия" телеканали орқали намойиш этилган “Махсус мухбир” кўрсатуви учун тайёрланган "Без России" номли ҳужжатли фильмидаги қаҳрамонлардан бирининг жияни судга берган.\nДаъвогар Лебедева ўз аризасида Татьяна Давлатовадан 10 миллион сўм миқдорида маънавий зарарни ундириб беришни талаб этган.\n11 май куни Тошкент шаҳар Яккасарой туманларо фуқаролик судида бошланган маҳкамада жавобгар Татьяна Давлатова ўзининг ишончли вакили Анатолий Волков қатнашишини сўраб, киритган илтимосномасини суд раиси рад этди. Судя Қаландарова маҳкамада аудиоёзув қилишни ҳам таъқиқлади, дейди суд маҳкамасида кузатган Анатолий Волков.\n- Давлатова судяга раддия берди. Суд кенгаш хонасида қолди. Давлатова ўзини ёмон ҳис этиб, қон босими ошиб, суддан чиқиб кетишга мажбур бўлди. Дори-дармони уйида қолгани боис, суд маҳкамасидан чиқиб кетди. Эндиликда у ариза ва илтимосномаларини судга почта орқали юборади. Чунки суд маҳкамасида унинг ариза ва илтимосномаларини эшитишни ҳам хохлашмади, деди Анатолий Волков.\nЭслатиб ўтамиз, 24 апрел куни “Россия” телеканали намойиш этган “Махсус мухбир” кўрсатувида рус миллатига мансуб айрим ўзбекистонликлар турмуши ҳақида сўз борганди.\n"Без России" номли ҳужжатли фильм қаҳрамонларидан бири тошкентлик ҳуқуқ фаоли Татьяна Давлатовага нисбатан айни кўрсатувнинг бошқа бир қаҳрамони Антонина Николаеванинг жияни даъво аризасини берди. Даъвогар Наталья Лебедева “руҳий азоб”га дучор бўлганини даъво қилиб, ҳуқуқ фаолидан 10 миллион сўм талаб қилган.\n- Татьянага Яккасарой туманидан чақирув қоғози беришди. Уни ўқиб, биз хайрон қолдик. Сўзма-сўз келтирадиган бўлсам, судга Татьяна Давлатова ва Наталья Лебедева ўртасидаги НИКОҲни бекор қилиш тўғрисидаги мажлисга чақиришган. Бу қоғоз остида суд раиси Қаландарова имзоси ҳам қўйилган. Балки бу англашилмовчиликдир. Лекин шу ҳолатнинг ўзи Ўзбекистонда судялар турли ҳужжатларга қанчалик лоқайдлик билан имзо чекишидан далолатдир,- дейди ҳуқуқ фаоли Татьяна Давлатованинг судда иштирок этаётган ишонч вакили Анатолий Волков.\nВолковга кўра, “Россия” телеканали кўрсатувида иштирок этган Антонина Николаевани ҳуқуқ фаоли интервью беришга мажбурламаган:\n- Тоня бувининг ўзи дардини гапирган. Уни ҳеч ким мажбурламаган. Агарда уни мажбурлашганда, у ҳуқуқ-тартибот идораларига мурожаат қилган бўлар эди. Ахир бу тасвир уч ой олдин суратга олинган. Аслида мазкур суд жараёни Татьяна Давлатованинг ҳуқуқ фаолияти билан ҳам боғлиқ эмас. Татьяна очиқчасига нафақахўр ногирон эканлиги, укаси ҳам ногирон эканлигини айтиб, ҳаёти қийин кечаётганини гапиргани учунгина суд маҳкамасига тортилмоқда. У ўзи ҳақида ҳақиқатни айтгани учун тазйиққа учради,- дейди Анатолий Волков.\n“Россия” телеканалининг “Махсус мухбир” кўрсатувидан сўнг унда иштирок этган ҳуқуқ фаолларига босим кучайди. Хусусан, Елена Урлаеванинг хонадонига 25 апрел куни номаълум аёллар гуруҳи келиб, “Бор, Россиянгга кет” дея бақирган.\nХудди шу аёллар гуруҳи Татьяна Баженова ҳамда Татьяна Давлатовалар уйига ҳам боришган.\n27 апрел куни Тошкентдаги бир гуруҳ рус зиёлилари Россиянинг РТР телеканали раҳбариятига очиқ хат йўллаб, ўз эътирозларини баён қилдилар.\n5 май куни эса “Ўзбекистон” телеканали орқали махсус кўрсатувда россиялик журналистлар ва кўрсатувда иштирок этган тошкентлик ҳуқуқ фаоллари қораланди.\nДаъво аризасини берган Наталья Лебедева Озодлик билан гаплашишни истамади.


5 Август 11:05\nRIM. Kazinform - Пандемия кибержиноятчилик қўзғатувчисига айланди. Европа эмланмаганларга қанча чекловлар қўйса, бутун дунё бўйлаб шунчалик сохта эмлаш сертификатлари сотилади. Минглаб одамлар Telegram- каналларига обуна бўлишди, улар электрон почта орқали сохта ҳужжатларни сотиб олишни таклиф қилишади. Ўртача нарх - 100 евро, дея хабар беради Kazinform euronews.cоmга таяниб.\nАвстрия канцлери Себастьян Курц истеъфога чиқди Junior Еurovision қўшиқ танловига Қозоғистон номидан қатнашадиган номзодларга овоз бериш бошланди\nCheck Poit IT -хавфсизлик компанияси соҳасида ишлайдиган мутахассисларнинг фикрича, бундай сохта тиббий паспортларнинг мавжудлиги «дельта» штаммининг тарқалиш тезлигининг ошиш сабабларидан биридир.\nCheck Poit компанияси заифликларни тадқиқ қилиш бўлими бошлиғи Одед Вануну қайд қилади: «Улар расмни таҳрир қилиб, керакли маълумот билан сотишлари мумкин. Фирибгарлар ва Telegram- каналлари муаллифлари жуда сезгир одамлардир: улар сизга керакли саволларни беришади, сертификатингизда нимани кўрсатмоқчи бўлсангиз6 тафсилотларини билиб олишади.\nФақат 2020 йилнинг мартидан декабригача бутун дунё бўйлаб қалбаки сертификат сотувчилар сони қарийб 20 мингдан бир ярим мингга ошди. Каналлар ёзилувчилари сони ҳам кундан -кунга ошиб бормоқда.\n«Март ойида биз бир нечта каналларни рўйхатга олдик. Ҳар бирига бир неча минг киши обуна бўлган. Бугун эса ярим миллион аудиторияга эга каналлар бор «,-дейди эксперт.\nТаклиф миллий янгиликларга қараб ўзгаради. Сохта сертификатларнинг асосий харидорлари кимлар?\n«Биринчидан, бу эмлашга қарши бўлган одамлар. Шунингдек, улар орасида эмлашни кечроқ режалаштирилганлар, фақат битта компонент билан эмланганлар бор. Ва ниҳоят, унутмаслигимиз керакки, бутун дунёда миллиардлаб одамлар эмланмаган, - дейди Вануну.\nБошқа давлатлар қаторида Италия ҳам махсус мобил иловалар ёрдамида ҳужжатлар фирибгарлигига қарши курашишга ҳаракат қилмоқда. Миллий кибержиноятчилик департаменти сохта QR- кодини тақдим этганлик учун жазодан қочиш жуда қийин бўлишини айтади.\nБўлим бошлиғи Ивано Габриелли қуйидагиларни таъкидлайди: «Бир томондан, QR- кодли, фақат компютерда ҳужжатнинг ҳақиқийлигини тасдиқловчи тиббий паспортлар қонунийдир. Бошқа томондан, QR-кодларидаги маълумотларни эмланган фуқаролар миллий маълумотлар базасига киритилган маълумотларни солиштиришга имкон берадиган иловалар мавжуд. Шунинг учун сохта QR -кодни яратиш деярли имконсиз «.\nАммо буларнинг барчаси фақат алоҳида штатлар даражасида яхши ишлайди, дейди Check Poit экспертлари. Халқаро саёҳат ҳақида гап кетганда, бундай фирибгарликни кузатиш жуда қийин. Чегара хизматлари глобал маълумотлар базасига кира олмайди. Бу эса COVID-19 га қарши курашни бутунлай бошқа даражага олиб чиқади.\n#Тиббиёт #Европа #Жамият\nАвстрия канцлери Себастьян Курц истеъфога чиқди\nJunior Еurovision қўшиқ танловига Қозоғистон номидан қатнашадиган номзодларга овоз бериш бошланди


Қўшниларини шанбаликка олиб чиқмаган раиса ҳокимият тазйиғига учради\n13 апрел 2021, Тошкент вақти: 09:44\nНаврўз ва Мустақиллик куни каби байрамлар олдидан одамларнинг ихтиёрий-мажбурий ҳашарга чиқиши Ўзбекистонда деярли одатга айланган.\nТошкентнинг Қорасув мавзеидаги хусусий уй-жой мулкдорлари ширкатларидан бирининг раисаси, Ўзбекистон либерал-демократик партияси аъзоси Хилола Юсуповага одамларни чор-атрофни тозалатишга олиб чиқмагани учун шаҳар расмийлари босимига учради.\nБу ҳақда Озодликка Ўзбекистон ҳуқуқ ҳимоячилари альянси раҳбари Елена Урлаева маълум қилди.\nҲуқуқ фаолининг айтишича, шу йилнинг 28 июнь куни Тошкент шаҳар ҳокимияти вакили бўлмиш Равшан исмли мулозим Хилола Юсуповани Қорасув мавзеи ҳудудига чақирган ва бу аёл раислигидаги хусусий уй-жой мулкдорлари ширкати аъзолари шанбаликка чиқмагани учун уни бўралаб сўкиб кетган. Кейин эса уни бир неча милиционер ушлаб, Мирзо Улуғбек туман ички ишлар бошқармасига олиб кетган.\n- Хилола уйида яшайдиганларни гўё шанбаликка олиб чиқмагани учун ҳибсга олинган. Унга милиционерлар қўпол муомала қилган, куч билан қўлидан судраб кетишган, ҳатто қандайдир бир билагузугини синдиришган. Мирзо Улуғбек туман ички ишлар бошқармасида уни қанақадир қафасга қамаб қўйишган. Уни ҳожатхонага чиқаришмаган. Ҳозир бизда Ўзбекистонда ҳаво ҳарорати 45 даражагача исиб кетяпти. Шундай шароитда унга сув беришмаган. Уни яқинлари билан гаплашиш имкониятидан ҳам маҳрум қилишган. Бир сутка шундай таҳқирлашибди. Охири у ҳушидан кетиб йиқилибди. “Тез ёрдам” чақирилибди. Шифокорлар ҳам унинг соғлиғидан ташвишланиб, уни касалхонага ётқизишни талаб қилишибди. Лекин милиционерлар уни қўйиб юборишмабди. Хуллас, ўз ҳуқуқлари ва уйида яшайдиган одамлар ҳуқуқларини ҳимоя қилган бир аёлга шунақа ғайриинсоний муомала қилинибди.\nХилолани милицияга бўйсунмаганлик ва қаршилик қилганликда айблашибди. Эртаси куни уни судга олиб боришибди. Бироқ судья маҳкамани бошқа кунга қолдирганидан кейин уни қўйиб юборишибди, - деди Елена Урлаева.\nШундан сўнг Хилола Юсуповага қўнғироқ қилдик. Мурожаатдан мақсадни эшитгач, у айни пайтда шифокор кўригига келганини айтиб, гапни қисқа қилмоқчи бўлди. Шунга қарамай, ундан айрим саволларимизга жавоб ололдик.\n- Мен Ички ишлар вазирлиги, Бош прокуратура, Омбудсман, Инсон ҳуқуқлари институтига хатлар жўнатдим. Менинг ишим ўша жойларда ҳал бўлаяпти, деб умид қиламан. Шунинг учун ҳам очиғи менга нима билан ёрдам беришларингиз мумкинлигини билмайман. Чунки бу сиёсат эмас, бу ерда одамлар ўзини кўрсатиб қўймоқчи бўлишди, холос. Бу ҳечам сиёсат эмас, шунчаки одамлар менга ўз ҳокимияти кучини кўрсатиб қўйишга уринишяпти, - деди Хилола Юсупова.\n“Одамлар ўз ҳокимияти кучини кўрсатишга ҳаракат қилаётган бўлса, бу сиёсат бўлмай нима?” деган саволимиз эса жавобсиз қолди – Хилола Юсупова шифокорга кўриниши лозимлигини айтиб, алоқани узди.\nЎзбекистон ҳуқуқ ҳимоячилари альянси раҳбари Елена Урлаевага Юсупованинг бу ҳаракати эриш кўринмади. Ҳуқуқ фаолига кўра, шу кунларда альянс фаоллари билан алоқа қилган кишиларнинг ҳаммаси босимга учраяпти.\n- У чўчиб қолган. Чунки унга, ҳимоя сўраб бизга мурожаат қилган бошқа одамларнинг ҳаммасига милиция кучли босим ўтказаяпти. Уларни Жиноят кодексининг 201-моддаси билан чўчитиб қўяяпти “ноқонуний пикетда иштирок қилгансан” деб. Мени “нолегал ҳуқуқ ҳимоячиси” дейишиб, мен билан алоқага чиққанлик учун жазо борлигини айтиб қўрқитишяпти одамларни. Бу ишларни тушунса бўлади, чунки бу ерни Ўзбекистон деб қўйибди, - дейди тошкентлик ҳуқуқ фаоли Елена Урлаева.\nХилола Юсупова воқеасига муносабат олиш учун биз Ўзбекистон Либерал-демократик партияси бош идорасига ҳам қўнғироқ қилдик. Телефон гўшагини кўтарган суҳбатдош шанба куни партия идорасидагиларнинг ҳаммаси дам олишини айтиб, бизга бошқа куни сим қоқишни тавсия қилди.


Россия Олимпиада ўйинларидан яна четлатилиши мумкин\nЖаҳон допингга қарши кураш агентлиги етакчи қўмитасининг тавсияси Россия спортчиларининг олимпиада ўйинларида қатнашишига яна бир тақиқ бўлиши мумкин.\nРоссиянинг Допингга қарши кураш агентлиги (РУСАДА) раҳбари жаҳон спорти бошқарув идораси тартиб-қоидаларга риоя этилишини баҳоловчи экспертлар тавсияларига рози бўлишини кутаётганини айтди.\nУнинг фикрича, ўша ташкилот РУСАДАни тартиб-қоидаларга риоя этувчи ташкилот мақомидан маҳрум қилади ҳамда бу Россияни Олимпиада ўйинларида қатнашишдан яна бир марта маҳрум қилиши мумкин.\nРУСАДА бош директори Юрий Ганус 23 ноябрда Жаҳон допингга қарши кураш агентлиги (ВАДА) етакчи қўмитаси бир кун олдин РУСАДАни тартиб-қоидаларга риоя қилмайдиган ташкилот деб эълон қилишни тавсия этганидан ажабланмаганини маълум қилди.\nВАДА 22 ноябрда ўзининг Тартиб-қоидаларга риоя этилишини кўриб чиқувчи қўмитаси РУСАДАнинг фаолиятини яна бир марта тўхтатиб туриш тўғрисида тавсия юборганини билдирди.\nУшбу масала бутун жаҳон бўйлаб допингга қарши курашни назорат қилувчи ижро қўмитасининг 9 декабрда Парижда бўлиб ўтадиган мажлисида муҳокама қилинади.\nАгар ижро қўмитаси РУСАДАни тартиб-қоидаларга риоя қилмайдиган ташкилот деб қарор чиқарса, Россия келаси йили Токиода бўлиб ўтадиган ёзги Олимпиада ўйинларидан четлаштирилиши ва унга нисбатан бошқа санкциялар ҳам қўлланиши мумкин.\n2014 йилда Россиянинг Сочи шаҳрида бўлиб ўтган Олимпиада ўйинларига доғ бўлиб тушган допинг жанжалидан сўнг қабул қилинган қоидаларга асосан, россияликлар ҳар қандай жазо устидан Спорт бўйича арбитраж судига шикоят қилиши мумкин.\nГанус ТАСС ахборот агентлигига РУСАДА ВАДА талабларини “сифатли” бажара олмаганини тан олишини билдирди.\n‒ Ҳуқуқ мантиғига кўра, ҳамма нарса шундай бўлиши керак, ‒ деди Ганус.\nҲалқаро олимпия қўмитаси (ХОҚ) ВАДА ёки суд қарорларини бажариши шарт. Бироқ ХОҚ президенти Томас Бах жорий ҳафтада тўлиқ тақиқни ёқламаслигини айтган эди.\n2018 йилда Жанубий Кореянинг Пхенчхан шаҳрида бўли ўтган қишки Олимпиада ўйинларидан Россия четлатилган, аммо ХОҚ 170 га яқин россияликка мустақил спортчи сифатида қатнашишга рухсат берган эди. Келаси йил 24 июлда бошланадиган Токио Олимпиадасида ҳам шундай йўл тутилиши эҳтимолдан холи эмас.\nҚўшма Штатларнинг Допингга қарши кураш агентлиги РУСАДАни кескин танқид қилиб келади ва ВАДА қўмитаси баёнотидан сўнг унга қарши узоқроқ тақиқ қўлланишига даъват этмоқда.\nВАДА сентябрда ўзига январда берилган кўплаб тест маълумотларида тартиб-қоидаларга риоя этилмагани аниқлангани ортидан қайта текширув ўтказмоқчи эканини хабар қилган эди.\n22 ноябрда Умумжаҳон енгил атлетика кенгаши (WAC) Россия енгил атлетика федерациясининг (РУСАФ) бир неча юқори лавозимли амалдори эгаллаб турган лавозимидан четлатилгандан сўнг уни аъзоликка тиклаш масаласини кўриб чиқишни тўхтатиб туришини билдирди.\n2015 йилда давлат ҳомийлик қилган допинг жанжали юзага чиққач, РУСАФнинг халқаро мусобақаларда қатнашиши тақиқланган эди.\nУмумжаҳон енгил атлетика кенгаши президенти Себастиан Коу Россияни ушбу ташкилотга аъзоликдан маҳрум қилиш масаласи кўриб чиқилаётганини айтди ва “биз бунақа қоидаларга риоя қилмайдиган ташкилотларни шундай қўймаслигимиз керак”, дея қўшимча қилди.


Ўзбекистон Республикасининг Биринчи Президенти Ислом Каримовнинг вафоти муносабати билан хорижий давлатлар, ҳукуматлар, нуфузли халқаро ташкилотлар раҳбарлари, таниқли жамоат арбоблари, ишбилармон ва академик доиралар вакилларидан таъзияномалар келмоқда. Мазкур таъзияномаларда ушбу қайғули дамларда Ўзбекистон раҳбарияти, халқи ва\nИслом Каримовнинг оила аъзоларига чуқур ҳамдардлик билдирилиб, сабр-тоқат тиланган.\n«Боинг – фуқаро самолётлари» компанияси президенти билан учрашув\nЎзбекистон Республикаси Бош вазири Шавкат Мирзиёев 2016 йил 7 сентябрда «Боинг — фуқаро самолётлари» компанияси президенти Рэймонд Коннерни қабул қилди.\nЎзбекистон Республикаси Олий Мажлиси Қонунчилик палатаси ва Сенати Кенгашларининг қўшма йиғилиши тўғрисида ахборот\n2016 йил 7 сентябрь куни Ўзбекистон Республикаси Олий Мажлиси Сенати Раисининг таклифига кўра, Ўзбекистон Республикаси Олий Мажлиси Қонунчилик палатаси ва Сенати Кенгашларининг қўшма йиғилиши бўлиб ўтди.\nТўқимачилик саноати ривожи учун қулай бизнес майдони\nКеча пойтахтимиздаги “Ўзэкспомарказ” мажмуасида “Тўқимачилик ускуналари ва технологиялари — CAITME — 2016” ҳамда “Тўқимачилик саноати — TextileExpo Uzbekistan — 2016” халқаро кўргазмалари очилди.\nЎзбек фермери дунё эътирофида\nҲаммамизга маълумки, совет тузуми даврида хусусий мулк бўлмаган. Биз собиқ совет тузумининг асоратларидан фермерларга ер ажратиб, уларда мулкдорлик ҳиссини шакллантириш орқали халос бўла бошладик. Бугун фермерлар — мамлакатимизнинг устунига айланди. Устун эса таянч демакдир. Лекин фақат деҳқончилик ва чорвачилик билан фаровонликка эришиб бўлмайди. Фермерларнинг ҳуқуқ ва ваколатларини кенгайтириш, кўп тармоқли фермер хўжаликларини ривожлантириш лозим. Чунки фермерлик ҳаракати иқтисодиётимизни ривожлантиришга, аҳолининг турмуш даражаси ва сифатини оширишга хизмат қиладиган қудратли кучдир.\n«Ягона дарча» — тадбиркорнинг яқин кўмакчиси\nЎзбекистон Савдо-саноат палатаси Андижон вилояти ҳудудий бошқармаси томонидан тадбиркорлик фаолиятини шакллантириш, соҳа вакилларини қўллаб-қувватлаш, экспорт салоҳиятини ошириш юзасидан муайян ишлар олиб борилмоқда.\nБаркамол авлод истиқболи\nМамлакатимизнинг Биринчи Президенти Ислом Каримов асос солган ёш авлодга пухта таълим бериш, уларни Ватанимиз, миллий анъана ҳамда қадриятларимизга содиқлик руҳида камол топтириш, муттасил ғамхўрлик кўрсатиш масаласи давлатимиз сиёсатининг устувор йўналишларидан бирига айланган.\nАмалий санъатнинг нодир мактаби\nХалқ амалий санъати бугунги кунга келиб бебаҳо анъаналарни акс эттирган соҳа сифатида эътироф қозонди. Риштон тумани ҳудудида яшаб меҳнат қилаётган усталар фаолияти буни яққол тасдиқлайди. Кулоллик мактабининг етук вакилларидан бири Тоҳиржон Ҳайдаровнинг бу борадаги ишлари, айниқса, алоҳида таҳсинга сазовор.\nДавлат ва ҳукумат раҳбарлари Ўзбекистоннинг хорижий мамлакатлардаги ваколатхоналарига ташриф буюрди\n2016 йил 2 сентябрь куни Ўзбекистоннинг кўп миллатли халқи оғир жудоликка учради: машҳур давлат ва сиёсат арбоби, Ўзбекистон Республикасининг Биринчи Президенти Ислом Каримов ҳаётдан кўз юмди. Бу қайғули воқеа нафақат мамлакатимизни, балки бутун дунёни ҳам қалқитди.


«Норма Маслаҳатчи» газетасининг 2020 йил 4 февраль 05-сони - Gazeta.Norma.uz\n«Норма Маслаҳатчи», №05, 2020й. 4 февраль\nЭлектрон аукцион: савдога «уяли телефон» орқали\n«Электрон онлайн-аукционларни ташкиллаштириш маркази» ДУК мобиль қурилмалар орқали электрон рақамли имзодан (ЭРИ) фойдаланиш имкониятини жорий этишни режалаштирмоқда. Бу хоҳловчиларга аутентификациядан ўтиш ва электрон аукционларда мобиль телефон ва бошқа электрон гаджетлар орқали ҳам иштирок этиш имконини беради.\nЎзбекистонга визасиз ташриф буюрадиганлар рўйхати кенгайтирилади\nБу Президентнинг 28.12.2019 йилдаги ПФ-5897-сон Фармонида назарда тутилган.\nКонсуллик ҳисобига туриш лозим\nКорея Республикасида ўқийман. Консуллик ҳисобида турмайман. Февралда Индонезияда Халқаро талабалик форуми ўтказилиши режалаштирилмоқда. Факультетимиздагилар конференцияга мени юборишмоқчи, бироқ ОВИР стикерим амал қилиш муддати тугаган, паспортимни эса алмаштирмаганман. Бошқа давлатга ОВИР стикерисиз борсам бўладими? Чиқиш учун рухсатнома қандай олинади? Ёки ЎзРнинг Кореядаги Ваколатхонасида паспортни алмаштирсам бўладими?\nОта-онам ёнимда яшаши учун\nРўйхатнинг 5-бандига биноан 2012 йилда Тошкентда прописка қилинганман. 2019 йил 23 сентябрда прописка қилиниш асосимни (1-бандга) ўзгартиришди. Пойтахтдаги хусусий турар жойимга 1941 ва 1945 йилда туғилган, ҳозирда Сурхондарё вилоятининг Термиз шаҳрида прописка қилинган ва у ерда доимий яшайдиган пенсионер кекса ота-онамни прописка қилсам бўладими? Бунинг иложи бўлса, давлат органларига мурожаат қилиш тартиб-таомилларини тушунтириб беришингизни сўрайман.\nРўйхатдан чиқариш учун – шахсий иштирок\nФуқаро Ўзбекистон ҳудудидан ташқарида бўлиб, Самарқандга келолмайди. Унинг ишончнома бўйича (адвокат номига имзо ҳуқуқи берилган ҳолда расмийлаштирилган асосий ишончнома бор) квартирадан рўйхатдан чиқариш мумкинми ёки у шахсан иштирок этиши зарурми?\nФақат битта фуқаролик\nЎзбекистон фуқароси 90-йиллар охирида Россияга кетиб, у ернинг фуқаролигини олган, бироқ 13 йилдирки Ўзбекистонда яшайди. У Ўзбекистон паспортига эгалиги ва Ўзбекистон фуқаролигидан воз кечмаганлиги сабабли, бир вақтнинг ўзида Ўзбекистон фуқароси ҳисобланишини таъкидлайди. Шундай бўлиши мумкинми?\nЖавобгарликдан озод этиладиган ҳолатлар\nСолиқларни тўлашдан бўйин товлаш ва савдо қоидаларини бузиш ҳолларида жиноий иш қўзғатилмаслиги учун ҳуқуқбузарликларни бартараф этишга 30 кунлик муддат қандай асосда берилади?\nОлдиндан тўловсиз ТМҚ берилиши\nТоварни сотиш ва уни харидорга беришда ҳисобварақ-фактурани олдиндан тўлов ўтказилмасдан тузиш мумкинми?\nПул олиш учун пойтахтдаги квартирани гаровга қўйиш\nВилоятда истиқомат қиладиган фуқаро Тошкент шаҳрида яшайдиган фуқарога катта миқдорда қарз бермоқчи, бунда қарз олувчига тегишли Тошкентдаги квартира гаровга қўйилмоқда. Қонун ҳужжатларига мувофиқ бундай қарз берилиши мумкинми?\nКвартираларни сотиш – ҚҚС билан\nҚурилиш ташкилотига (ҚҚС тўловчиси) 2019 йил мартда қурилиш учун рухсатнома берилган бўлса, бу 2020 йилда янги қурилган бинолар ҚҚС ҳисобланган ҳолда сотилишини англатадими?\nСолиқчилар ҳаракати устидан қандай низолашса бўлади?\nСолиқ инспекцияси 31.10.2019 йилда талабнома юбормасдан, ҳисобрақамимиздан 30 992 000 сўмни ҚҚС бўйича боқиманда сифатида ечиб олди. Солиқ бўйича тўлиқ ҳисоб-китобни тақдим этдик ва уларнинг ҳаракати ноқонуний эканлигини билдирдик (буни шахсан бориб ва шахсий кабинет орқали бир неча марта амалга оширдик). 10.12.2019 йилда ДСИ томонидан хулосага (бизга тақдим этилмади) биноан 11 056 000 сўм қайтарилди. Телефон қўнғироқларига ДСИ жавоб бермайди, инспектор уларнинг ҳаракатларини тушунтириб бера олмайди. 13.12.2019 йилда ўз ҳаракатларини тушунтириб беришларини сўраб, шахсий кабинет орқали сўров юбордик. Бу вазиятга ойдинлик киритиш учун қаерга мурожаат қилиш керак?


Шавкат Мирзиёга ёмон хабар: Доналд Трамп Шимолий Корея диктатори Ким Чен Ин билан учрашади, 12 июнда, Сингапурда. Абдураҳим Пўлат нима дейди? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n02:08 - Шавкат Мирзиёга ёмон хабар: Доналд Трамп Шимолий Корея диктатори Ким Чен Ин билан учрашади, 12 июнда, Сингапурда. Абдураҳим Пўлат нима дейди?\nАҚШ Президенти Доналд Трамп дунёнинг Ўзбекистон ва Шимолия Корея деб танилган энг мудҳиш 2 та диктаторлигининг раҳбарлари Шавкат Мирзиё ва Ким Чен Ин билан учрашувлари эълон қилинганда ҳеч ким ортиқча ҳайрон бўлмади. Чунки, Доналд Трамп кутилмаган ишлари ёки гаплари билан турли ғалабалар қозонгани ҳозир ҳеч кимга сир эмас.\nМасалан, у 2016 йилда АҚШдаги президентлик пойгасига кириши билан, ўзи президент бўлиб сайланса, АҚШга мусулмон муҳожирларни келтирмаслик ва Мехсика билан АҚШ чегарасига Лотин Америкасидан оқиб келаётган меҳнат муҳожирларининг йўлини тўсадиган девор яратиш ҳақида гапириб қолди ва айнан шу гаплари туфайли ўзидан анча популяр бўлган Ҳиллари Клинтон устидан ғалаба қозониб АҚШ Президенти бўлди. Унинг айнан шу гаплари уни ғалабага олиб келишини ҳаммадан аввал «Бирлик» Партияси лидери Абдураҳим Пўлат башорат қилди. АҚШнинг энг катта оммавий ахборот воситалари ва АҚШнинг сиёсий элитаси Ҳиллари Клинтонни қўллаб-қувватлашларига қарамасдан, Абдураҳим Пўлатнинг башорати тўғри чиқди.\nХўш, Доналд Трампга инсон эркинликлари бўйича жаҳон давлатлари рўйхатида охиридан 2-чи ва 3-чи ўринлардан турган Ўзбекистон ва Шимолий Корея раҳабарлари билан учрашувлар нимага керак бўлиб қолди? Унинг мақсади – икки диктаторни чиройли насиҳат ва маслаҳатлар билан демократия тарафга буриш, ва аслида, ўзининг жаҳонда тушиб кетаётган обрўсини тиклаб олиш эканлиги ҳам шубҳасиздир. Тўғри, АҚШ Афғонистондаги Толибон, ИШИД каби террористик ташкилотларни йўқ қилишда Ўзбекистондан фойдаланиш мақсади борлиги ҳам ҳисобга олиниши керак.\nЎзбекистон масаласида ҳамма нарса Доналд Трамп истагандек бўлди. Аммо, Шавкат Мирзиёдан фарқли равишда, Шимолий Корея диктатори ўзини ўйинчоқ қилиш осон эмаслигини намойиш қилиб, Трамп билан учрашув 12 июнда Сингапурда бўлиши келишилганига қарамасдан, мантиқсиз, баъзида антиамиркон руҳида баёнотлари берабошлади ва 24 май куни Доналд Трамп Сингпурда бўладиган учрашувни бекор қилди. Аммо, айни замонда, АҚШ делегациясини Шимолий Корея билан диалогни давом эттириш мақсадида Пхенянга юборди.\nШундан кейин Ким Чен Ин орқага чекинди ва Вашингтонга Доналд Трамп билан учрашиш учун ўзининг ўнг қўли ҳисобланадиган Меҳнат Партияси Марказий Комитети раисининг, яъни ўзининг биринчи ўринбосари Ким Ён Чхолни жўнатди. У аввал Давлат Котиби Майк Помпео билан, кеча эса Доналд Трамп билан учрашиб, унга Ким Чен Иннинг шахсий хатини топширди.\nИкки тараф ҳам учрашув пайтида ҳамма келишмовчиликлар ҳал қилинганини расмиятчилик учунгина гапирдилар ва икки мамлакатнинг президентлари 12 июнда Сингапурда учрашади деб эълон қилдилар.\nТабиий, бу Шавкат Мирзиё учун ёмон хабар бўлади. Унинг Доналд Трамп билан учрашувига Ўзбекистоннинг қўғирчоқ ахборот воситаларидан бошқа ҳеч ким эътибор бермади. АҚШнинг биттагина телеканали Шавкат Мирзиёнинг Оқ Уйга кириш пайтини 3 дақиқали репортажда кўрсатди ва шу билан уни бутунлай унутди. Ким Чен Иннинг Доналд Трамп билан бўладиган учрашуви эса, ҳозироқ дунё оммавий ахборот воситаларининг диққат марказига чиқиб бўлди.\nМенинг Шавкат Мирзиё билан учрашишга жуда кўзим учаётгани йўқ эди, дейди “Бирлик” Партияси лидери Абдураҳим Пўлат. Аммо, катта сиёсат нуқтаи назаридан келиб чиқиб, АҚШ Президенти Доналд Трампга, Давлат Котиби Майк Помпеога ва Ўзбекистоннинг Вашингтондаги элчисига хат ёзиб, Шавкат Мирзиё билан учрашув ташкил қилишда ёрдам сўрадим. Агарда Шавкат Мирзиё шундай учрашувга рози бўлса эди, жаҳон ахборот воситаларининг диққат марказига чиққан бўларди. Минг афсуски, у бундай масалаларда ҳатто Шимолий Корея диктатори олдида ип эшолмаслигини кўрсатди.


Qalampir.uz - Жаҳондаги энг обрўли сиёсатчилар аниқланди\nЖаҳондаги энг обрўли сиёсатчилар аниқланди\n11:14, 15.12.2016 Олам\nСайёрамизда деярли 7,4 миллиард инсон яшайди, аммо мазкур рейтингда келтирилган 74 киши дунёда катта ўзгаришлар қилишга қодир.\nАмериканинг “Forbes” журнали жаҳоннинг энг нуфузли кишилари рейтингини эълон қилди. Бу йилги рўйхатда Россия Федерацияси президенти Владимир Путин етакчилик қилди.\nВладимир Путин тўртинчи йил энг эътиборли, обрўли, нуфузли сиёсатчи, деб тан олинмоқда. У ҳар йили ўз мамлакати нуфузини дунёнинг турли бурчакларига танитиш бўйича, қолаверса, дунё ҳамжамиятида Россия таъсирини кучайтириш борасида самарали меҳнат қилаётгани таъкидланди.\nРейтингнинг иккинчи поғонаси АҚШнинг янги сайланган президенти Дональд Трампга насиб этди. Ўтган йилги рўйхатда иккинчи ўринда бўлган Германия канцлери Ангела Меркель бу йил учликни якунлади.\nРейтингда кўпчиликка яхши таниш бўлган Microsoft асосчиси Билл Гейтс еттинчи, Ҳиндистон Бош вазири Нарендра Моди тўққизинчи, Facebook асосчиси Марк Цукерберг ўнинчи, БМТнинг яқинда сайланган котиби Антонио Гутерриш, Филиппин президенти Родриго Дутерте етмишинчи ўриндан жой олган.\nЎтган йилги рейтингда 10-ўринда бўлган АҚШ президенти Барак Обама бу йил 48-қаторни банд этди. Шу йил ноябрь ойида мамлакатимизга ташриф буюрган Туркия раҳбари Ражаб Тойиб Эрдўған рўйхатнинг 56-поғонасида турибди.\nТеглар:Forbes Обрўли сиёсатчилар Рейтинг\n17:18, 10.12.2018 6 897\n20:24, 26.10.2018 5 750\n19:56, 11.10.2018 5 307\n21:19, 10.10.2018 5 695\n18:58, 04.10.2018 3 216


Блог: Кафкаворий маҳкама\n23 май 2019, Тошкент вақти: 02:04\nБобомурод Абдуллаев ва яна уч судланувчи устида 7 март кунги маҳкама жараëнига тўпланганлар.\nМана, текстил сотадиган бир дўкончи ва ресторан менежери - яна ўша таксичи билан "тил бириктириб" - севимли ватанимизнинг конституциясига каттакон тажовуз қилишини кўрмайсизми!\nКеча видеода Тошкент шаҳар суди олдида маҳкама бошланишини кутиб турган одамларни кўрдим. Улар Бобомурод Абдуллаев ва унинг "шериклари"нинг маҳкамасини кутаётгандилар.\nМен бу инсонларнинг юзларига қарайман: сокин, серилтифот чеҳралар.Табассум ичидалар. Суҳбатлашмоқдалар, расм чекмоқдалар, "селфи" айламоқдалар.\nУларнинг бир маромдаги ҳатти-ҳаракатларида бу абсурд иқлимидан пайдо бўлган на бир тушкунлик, на бесаранжомлик бор. Улар абсурднинг шу қадар қалбидаларки, уни сезмайдилар ҳатто. Улардаги сокинлик худди Эдвард Мункнинг "Фарёд" картинасидаги кўприк устида ҳузур ичида кетаётган икки кишидаги сокинатни ёдга солади.\nМаҳкама ҳакамининг бу кутилмаган қарори абсурднинг ҳарир ўртугини "тарр" этиб йиртди!\nГўё янги бир Вақт пайдо бўлди. Янги соатлар "чиқ"иллай бошлади. Ва инсонлар бир-бирларига худди илк дафа кўраётгандай ҳайрат ичида боқа бошладилар!\n"Бош фигурант" Б.Абдуллаев ўз шикоятида ўзига, учта "шериги"га, МХХ шефи И.Абдулаевга, ИИБ вазири Бобожоновга, М.Солиҳга қарши берган бутун кўрсатмаларининг қийноқ остида берилганини эътироф этганди.\nОзодлик чоп этадиган блоглар муаллифларнинг шахсий қарашлари ифодаси ва улар Озодлик таҳририяти позициясини акс эттирмайди.


24 февраль куни соат 18:00да пойтахтимиздаги «Юнусобод» спорт мажмуасида футболимиз ва спортимиз ривожига улкан ҳисса қўшган давлат ва жамоат арбоби Мираброр Усмонов хотирасига бағишланган учрашув бўлиб ўтади.\nУнда футбол ва футзал бўйича Ўзбекистон миллий терма жамоалари мини-футбол майдонида ўзаро тўп суришади.\nУчрашувга кириш бепул.\nМанзил: Тошкент шаҳри, Юнусобод тумани, «Юнусобод» спорт мажмуаси.\nМўлжал: Тошкент телеминораси.\nМираброр Усмонов 2005-2010 йилларда Олий Мажлис Сенати аъзоси, 2006-2017 йилларда Ўзбекистон футбол федерацияси президенти бўлган. 2013 йилдан 2017 йилгача бўлган даврда у Ўзбекистон Миллий олимпия қўмитасини бошқарган. 2015 йилдан 2018 йилга қадар Марказий Осиё футбол ассоциацияси президенти сифатида фаолият юритган.\nМираброр Усмонов 2019 йил март ойида, 72 ёшида вафот этди.\nВатан олдидаги хизматлари учун Мираброр Усмонов «Меҳнат шуҳрати» (1995), «Фидокорона хизматлари учун» (2007), «Эл-юрт ҳурмати» (2011) ва «Дўстлик» (2017) орденларининг соҳиби бўлган. Бундан ташқари, у Осиё Олимпия Кенгаши томонидан «Олтин орден» ва ФИФАнинг «Хизматлари учун» ордени билан тақдирланган.\nМираброр Усмонов болалар ва ўсмирлар спорт мактаблари фаолиятини ислоҳ қилиш, шунингдек, спорт иншоотларини қуриш ва реконструкция қилиш ҳамда мамлакатимиз спортини ривожлантиришга қўшган ҳиссаси Ўзбекистон тарихининг олтин саҳифаларига муҳрланган.


"Германиядаги консуллик қачон ўзбекистонликларга хизмат қилади!"\n25 июн 2018, Тошкент вақти: 05:44\n"Мен сизларга Швециянинг Стокҳольм шаҳридан ёзмоқдаман. Мен бу ерда бир неча йиллардан бери яшаб келаётган Ўзбекистон фуқаросиман. Менда бир савол бор: Германиядаги Ўзбекистон консули Азим Озотов қачон ишлай бошлайди? Ёки қачон Мирзиёев унинг ўрнига ҳақиқий консул қўяди? Сизга ёзишимдан мақсад, Берлин шаҳрида жойлашган Ўзбекистон консуллик ва унинг бош консули Азим Озотовнинг ўз ватандошларига кўрсатаётган эътиборсизлигидан ва беписандлигидан шикоят қилишдир. Ўзбекистон ўз "қаҳрамон"ларини билиши шарт, деб ўйлайман.\nМен икки ҳафтадан бери паспорт масаласида консулликга тинмай телефон қилиб, ҳали ҳам консул ёки унинг ёрдамчилари билан гаплаша олмадим. Ҳамон ўз саволимга жавоб топа олмадим. Консул борай десам, у ерда ҳам шундай муносабат қилиб, қайтариб юбориши бор гап. Бир марта шундай борган эдим. Бир минг километрни босиб ўтишимдан аввал телефон орқали саволимни бериб, сўнгра консулнинг қабулига ёзилмоқчи эдим. Лекин на консул бор, на унинг ёрдамчилари.\nАйтганимдай, икки ҳафтадан бери мени "онангга бор, отангга бор" қилишмоқда. Консуллик бош рақамига телефон қилсам, "бу рақамда консул йўқ, бошқасини теринг", дейди. Бошқасига қилсам, жавоб йўқ. Бош рақамга қайта телефон қилсам, телефонни кўтармайди. Сўнгра яна вебсайтда топган рақамга қилдим. Ўзини таништирмаган мулозим "консул шу ерда, унинг ўзига телефон қилинг", дейди. "Телефонини кўтармаяпти", десам, "Йўқ, у шу ерда, у ҳозир қўшни хонада ўтирганини кўраяпман", деб жавоб берди. Қисқаси, икки ҳафтадан бери шу гаплар. Икки ҳафтадан бери телефон қилавериб, кутиш сигналининг ўрнига қўйилган ўзбекча қўшиқларни эшитавериб, уларни ёдлаб бўлдим.\nБизда консул "хўжа кўрсинга" ишлайдими? Биз ҳам фуқаромиз, хорижда яшаётган бўлсак ҳам… Биз ҳам ўзбекистонликлармиз! Бизнинг дардимизни ким эшитади? Умуман иш қилмайдиган консулнинг нима кераги бор ўзи? Олиб ташласин унда! Бу консул халқнинг солиқларидан ойлик оладию, аммо ишини қилмайди…\nБу консуллик бутун Марказий Европа, Германя, Швеция ва бошқа мамлакатларда яшаётган ўзбекистонликларга хизмат қилади. Амалда эса, ҳеч ишламайди булар. Ё Озотовни ҳайдаб, яхшироқ консул олиб келсин, ё ёрдамчи берсин. Ҳозир ҳеч бир ёрдамчилари ҳам йўқга ўхшайди."\nP.S. Озодлик мухбири Берлин шаҳрида жойлашган Ўзбекистон консуллигига икки кун мобайнида қўнғироқ қилиб, бевосита консулнинг ўзи билан боғланишга ҳаракат қилди. Бироқ консулликнинг иккала рақамига қилинган қўнғироқларга ҳеч ким жавоб бермади. Ўзбекистон элчихонасининг ўзини таништирмаган ходими консул Озотовнинг ҳозирда таътилда экани¸ аммо унинг ўрнида Бурҳон Алиқулов ишлаëтганини билдирди. Консул ўрнида ишлаëтган Алиқуловнинг телефон гўшагини нега кўтармаëтганига оид Озодликда бирор изоҳ йўқ.\nИШТИХОН – "Бир ойдан бери умуман газсиз ўтирибмиз"\nТОШКЕНТ – "Маҳалла оқсоқоли оддий фуқароларни сув ташишга мажбурламоқда"\nТОШКЕНТ – "Ҳурмарли ҳоким Артиқҳожаев, Artel раҳбарларни ва мулозимларни тартибга чақириб қўйишингизни илтимос қиламиз"\nТОШКЕНТ – "Ёзда на кондиционер ишлата оламиз, на совутқич"\nСАМАРҚАНД – "Трамвайлар ва автомобиль тўқнашуви сабаб йўлда тирбандлик юзага келди"


Касалланганлар сони 11 848 509\nСоғайганлар сони 6 813 741\nВафот этганлар 543 609\nЖами овоз: 20398 та.\n2020 йилнинг март ойида «Ўзавтосаноат» АЖ ва «Фольксваген Груп Рус» концерни ўртасида «Жиззах Автомобиль Заводи» МЧЖ компанияси базасида енгил тижорат автомобилларини ишлаб чиқаришни ташкил этиш бўйича ҳамкорлик тўғрисида Келишув имзоланган эди.\n«Ўзавтосаноат» матбуот хизматининг маълум қилишича, бугунги кунда 45 гектар майдонда жойлашган заводнинг қурилиш ишлари якуний босқичида турибди. Завод ва офиснинг асосий қисми бинолари битказилди ва фойдаланиш учун тайёр.\nКиритилди: 13:01 03.06.2020. Ўқилди: 3762 марта. Фикрлар сони: 0 та.\nҲаж сафарига борувчиларнинг навбати сақланадими?


“Уммон”чи Зоҳид гуруҳни тарк этди\nГлавная - Новости - “Уммон”чи Зоҳид гуруҳни тарк этди\n“Уммон”. Бу ном 2010 йилдан кейин ўзбек-шоу бизнесида ярқ этиб, мислсиз машҳурликка эришди. Ёшлар орасида асосан сокин тароналари билан танилган уч йигит – Зоҳид, Жасур ва Шоҳруҳ кўп ўтмай Ўзбекистонда энг севимли қўшиқчиларга айланди. Улар вилоятлар бўйлаб тинимсиз гастроль концертларини тақдим этди. Хорижда, хусусан Россияда ҳам бир неча бор концерт берди.\nЖорий йилнинг 18 август куни гуруҳ Самара шаҳрида гастроль концерт дастурини тақдим этиши керак эди. Концерт олдидан “Уммон”чилардан бири гуруҳни тарк этди.\n“Qalampir ” аниқлаган маълумотларга қараганда, Зоҳид Риҳсиев гуруҳни тарк этган ҳолда, эндиликда фаолиятини якка тартибда олиб боради. Гуруҳ номини қолган икки аъзо Жасур ва Шоҳруҳ сақлаб қолмоқда.


Спортда аниқроғи кўпчилик мухлисларга эга футболда нисбатан кучсиз, танилмаган бирор жамоа юлдуз футболчилар жамланган, бутун дунёда мухлисларига эга бўлган машҳур терма жамоалар билан беллашишни орзу қилади ва шунга интилади. Нега? Чунки, улар шу орқали тезроқ танилиш мумкинлигини яхши билишади, деб ёзади O'zLiDeP матбуот хизмати.\n“Миллий тикланиш” партиясининг бугунги хатти-ҳаракатларини ҳам шунга менгзаш мумкин. Чунки улар ХДП ёки ”Адолат” партиялари бир четда қолиб, айнан O‘zLiDePга елимдек ёпишиб олишган. Партиямизнинг ҳар бир қадамини пойлаб юришибди, десак ҳам муболаға бўлмайди.\nАйни дақиқаларда ҳам “Миллий тикланиш” Расул Кушербаев орқали партиямизга тош отишда давом этмоқда. Боя айтганимдек, кучлилар мавқеидан фойдаланиб обрў орттириш “миссияси” давом этмоқда. Лекин Р. Кушербаевни мақоласи юзасидан МТ ахборот хизматининг жавобида бир қатор тушунмовчиликлар мавжуд.\nБиринчидан, мақолада “Расул Кушербаев зиммасига навбатдаги нозик топшириқ юклатилган кўринади. Узунқулоқ гапларга қараганда, бу сафар ҳурматли депутатимизга “Артел” компанияси вакилларининг “Миллий тикланиш”га аъзо бўлганлари сабабини аниқлаш ва омма орасида ушбу ҳаракатга нисбатан салбий фикрни шакллантириш вазифаси қўйилганмиш” деган жуда кулгили жумлалар ёзилган.\nУшбу сўзларни ўқиб, қуйидаги фикрларни айтиб ўтмасликнинг иложи йўқ. Аввало Расул Кушербаев бировни гапи ёки кўрсатмаси билан иш қиладиган депутат эмаслигини кўпчилик жуда яхши билади. Мақола аввалида “...ўз сайловчилари эътиборини қозонган, парламентда эса “ўжар депутат” сифатида ном қозонган” деб буни МТ ахборот хизматидаги мутасаддилар алоҳида эътироф этишганку. Нега ўзингизни гапингизга ўзингиз қарши чиқаяпсиз дегимиз келади, уларга қараб.\nИккинчидан, “Миллий тикланиш” “Артел” компанияси раҳбарини аъзо қилиб, уни кўз-кўз қилишдан мақсади нима? Агар масалага онгли равишда ёндашадиган бўлсак, ушбу ташаббус ортида компаниянинг минг-минглаб ишчиларини бошлиқ ортидан шу партияга “ихтиёрий мажбурий” аъзо бўлишга даъват этишнинг учқунлари яққол сезилиб қолади.\nЯна бир тушунмаган жойимиз бор. “Миллий тикланиш” вакиллари Р. Кушербаев халқ учун, сайловчилари учун бирор фойдали иш қилса, бунга O‘zLiDePни алоқаси йўқ, деб аюҳаннос солишади. Партия қолиб депутатимизни кўкларга кўтаришганини бир неча марта гувоҳи ҳам бўлдик. Энди эса Расул Кушербаевнинг МТга нисбатан билдирган мутлақо шахсий ва холис фикрини шаклланишида O‘zLiDeP “буюртмачи” эмиш! Қани бу ерда мантиқ? Бундай иккиюзламачилик, сохта реклама кимга керак? Хўш, “Миллий тикланиш” партиясининг бундай енгил-елпи, тутуриқсиз муносабатлардан асл муддаси нима?\nТакрор ва такрор айтишдан чарчамаймиз. Улар ўз тасаввурларидаги “Миллий тикланишнинг ёруғ келажагини” O‘zLiDeP номидан кўр-кўрона фойдаланиб яратишмоқчи, шекилли!\nСўров натижаси: Агар Ўзбекистонда эртага сайлов ўтказилса аҳолининг кўпчилиги O'zLiDeP номзодларига овоз берар экан\nЎзбекистон қудратли мамлакатлардан қайси бирини танлайди? Абдулазиз Комилов изоҳ берди\nРеалист 18 октябр 2019 06:16\nШунча йилдан бери давлат тепасида бу партиялар,бирор нарсани ўзгартирдими?\nЎзгартиролмайди,чунки бундай қудрат йўқ буларда,қўғирчоқ булар,қўлидан хеч нарса келмайди,халқ пулини бекордан еб ётишипти,буларга ишонадиган одам ғирт тентак бўлиши керак.Хатто эшшак хам бир марта лойга ботган жойини кейинги сафар айланиб ўтади.


Қироллик оиласи дунёдаги энг хавфли аэропортга қўниш учун махсус учувчиларнинг хизматидан фойдаланди\n00:04 / 15.04.2016\nКембриж герцогиняси ва шаҳзода Уильямнинг Бутанга ташрифи ҳақида аввал хабар берган эдик.\nBusiness Insider UK нашрининг хабарига кўра, улар Бутан қироллигига етиб бориш учун ўзларининг шахсий самолётлари эмас, балки мамлакат аэропортига самолётни қўндира оладиган махсус учувчиларнинг хизматидан фойдаланишди.\nЧунки Бутан қироллигининг Паро аэропорти дунёдаги энг хавфли аэропортлардан бири ҳисобланади. Унга фақат 8 нафар учувчи самолётларни қўндира олиш ҳуқуқини қўлга киритган.\nПаро аэропорти жуда ҳам баланд бўлган қоялар билан ўралганлиги туфайли улар орасидан учиб ўтиш жуда ҳам мушкул. Тоғлар 5487 метр баландликда жойлашган. Ҳаттоки, қоя учида ҳам кичик уйлар борлиги учун улар тепасидан учиб ўтиш жуда хавфли. Шунингдек, аэропорт денгиз сатҳидан 2,5 километр баландликда жойлашган.\nСамолёт Бутан заминига хавфсиз қўнганида қироллик оиласи томонидан учувчиларга давомий олқишлар янгради.\nВидеони ушбу ҳавола орқали кўришингиз мумкин.


ҚАБРДАГИ ҚИЙНОҚЛАР… (ёки биологик ўлимдан сўнг мурданинг ҳоли не кечади?) (юраги заифлар ўқимасин) - 11 Мая 2020 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2020 » Май » 11 » ҚАБРДАГИ ҚИЙНОҚЛАР… (ёки биологик ўлимдан сўнг мурданинг ҳоли не кечади?) (юраги заифлар ўқимасин)\nҚАБРДАГИ ҚИЙНОҚЛАР… (ёки биологик ўлимдан сўнг мурданинг ҳоли не кечади?) (юраги заифлар ўқимасин)\nҲа, бу олимларимиз томонидан аллақачон ўрганилган. Шу мавзуда кўплаб тадқиқотлар ташкил этилган. Маълум бўлишича, руҳ танани тарк этгач, яъни, биологик ўлим ҳолати юзага келгандан кейин ҳам жасад яшашда давом этаркан. Чунки жасад турли кўринишдаги кимёвий жараёнларни кечиради. У турлича товушлар чиқариши, ҳатто, ҳаракатга келиши ҳам мумкин. Жасад билан боғлиқ кимёвий жараёнлар эса жуда муҳим. Бир сўз билан айтганда, руҳ ташқарига чиққач, мурда ўз қонунлари бўйича яшашни бошлайди…\nЮрак уришдан тўхтади. Қон тана бўйлаб ҳаракатланишни бас қилди. Жасад учун муҳим ҳисобланган кислород ҳам танани тарк этади. Шу тобда тўқималар кислород йўқлиги сабабли автолиз жараёнини бошлайди. Бошқачароқ айтганда, тўқималар ўз танасини ейишга тушади. Аввало улар жигарга ҳужум қилади. Шундан кейингина бошқа аъзоларга ўтади.\nТўқималар ва тери ўзларининг гидролитик ферментлари таъсирида эришни бошлайди. Молекулалар зиёнланади.\nАста-секинлик билан тана ҳарорати пастлаб боради. У соатига тахминан 0,8 даражагача совийди. Жасад қотиш палласини бошдан кечиради.\nОдам ўлгандан сўнг дастлабки бир соат ичида мушаклар жуда майинлашиб қолади. Уларнинг ҳажми қисқара боради. Эластиклигини йўқотади. Бўғимлар ҳаракатсиз ҳолатга тушади.\nМузлаш жараёни жасаднинг бош қисмидаги мушаклардан бошланади. Кейин бўйин, кетидан олд қисми, кейин орқа қисмига ўтади. Жасад музлаган ҳолда икки-уч кунгина ётади. Кейин музлик уни тарк этади ва чириш палласи бошланади.\nОдам ўлгандан кейин иммуниал тизим ишламайди, шубҳасиз. Бактериялар, микробларни ҳам қўллаб-қувватлайдиган омиллар йўқ. Шунинг учун улар тана бўйлаб эркин ҳаракатлана бошлайди. Улар шунчаки ҳаракатланмайди. Дастлаб овқат ҳазм қилиш тизимини ейишга тушади. Улар тўқималардан томчилай бошлаган кислоталарга тўйинади. Сўнгра терини ейишга ўтади.\nОрадан тахминан 20 соат ўтиб, бактериялар жигаргача етиб боради. Бутун бошли танани еб битириш учун эса уларга икки кеча-кундуз вақт керак бўлади. Ана шу лаҳзалардан жасадда молекуляр ўлим ҳолати кузатилади. Тери заҳарли газ ва суюқликка айланади. Заҳарли газлар аста-секинлик билан жасаднинг турли қисмларидан ташқарига чиқа бошлайди. Шу жараёнда мурданинг қорин қисми заҳарли газлардан келадиган кучли босим таъсирида шишади ва охир-оқибат ёрилади. Шу онлардан чириб битаётган организм ташқаридаги микроблар билан тиллашишга тушади. Уларни ўзига чорлайди. Чақириққа нафақат микроблар, балки қумурсқалар, ўлаксахўрлар ҳам лаббай деб жавоб қайтаради. Орадан қанчадир вақт ўтиб, жасаддан фақат суякларгина қолади. Шундан сўнггина кимёвий жараён якун топади. Жасад тўлиқ ўлади.\nКатегория: Fikr va Mulohaza qiling | Просмотров: 25 | Добавил: sherlarorg | Теги: #Yangilik, #xabarlar, #Yangiliklar, #newsuz, #uznews, #news, #habarlar, #ahborot, #новости | Рейтинг: 0.0/0\n1 oliveyp1 • 20:39, 11.05.2020 [Материал]\nshannon m ginnery porn cute chubby little girl porn mika tan porn star movies porn cults best free black porn


Мадуро АҚШни Венесуэладаги вазиятни беқарорлаштиришда айблади\n09:02 / 19.04.2017\nВенесула президенти Николас Мадуро АҚШни мамлакатдаги вазиятни беқарорлаштиришда айблади. Давлат раҳбари TeleSUR телеканали орқали эфирга узатилган мурожаатида шу ҳақда баёнот берди.\n"Шубҳасиз, биз Венесуэладаги тинчлик, демократия ва конституцияга қарши сўнгги йиллардаги энг жиноий ва шафқатсиз босимга дуч келмоқдамиз. Ўтган кунлар, ҳафталар давомида биз АҚШ давлат департаменти ва бошқа ҳукумат идоралари бошчилигидаги халқаро кучларнинг тил бириктиришига қарши турдик. Улар бизнинг мамлакатимизни янги қулликка солиш ва империалистик босқинчилигини амалга ошириш учун Венесуэланинг инқилобий ҳукумати, ҳокимият институтларига ҳужум қилди", - деган Мадуро.\nВенесуэла етакчиси Миллий ассамблея (парламент) раиси Хулио Борхесни ушбу фитнага алоқадорликда айблади. Мадуро, шунингдек, ҳукумат 19 апрель куни бўлиб ўтадиган норозилик намойишларида ҳужум қилиб, тартибсизликларга туртки бериши лозим бўлган ҳарбий фитначиларни қўлга олганини маълум қилди.\nАпрель ойида Венесуэладаги вазият анча таранглашди. Бунга Олий суд қарори сабаб бўлди. У президент Николас Мадурога парламент рухсатисиз сиёсат юритиш ваколатларини тақдим этди. Ўзини Миллий ассамблея ваколатларини вақтинча адо этадиган орган сифатида эълон қилди.


Ўшга борган ЕХҲТ полицияси аҳоли билан гаплашмайди\nҚирғизистонда айрим сиёсий гуруҳлар қаршилигига қарамай мамлакатга киритила бошлаган ЕХҲТ полицячилари 2011 йил охирига қадар қолиши айтилмоқда.\nҚирғизистон Ички ишлар вазирлигига кўра, мамлакат бўйлаб ташкил қилинган 18 та тумандаги бўлинмаларга икки кишидан жойлаша бошлаган ЕХҲТ полициячилари фақатгина қирғиз милициясига маслаҳат бериш билан шуғулланади. Уларга, ҳатто, маҳаллий аҳоли билан суҳбатлашиш ҳам тақиқланган.\nҚирғизистон расмийлари 24 декабр куни мамлакатга ЕХҲТ полиция кузатувчи гуруҳининг 6 вакили етиб келганини маълум қилди.\nҚирғизистон Ички ишлар вазирлиги расмийси Шамшибек Мамиров бу ҳақда берган матбуот анжуманида мамлакат жанубидаги июн воқеаларидан сўнг бу минтақада ташкил қилинган 18 та бўлинмага ЕХҲТ полициячилари икки кишидан жойлаштирилиши ва улар фақатгина қирғиз милициясига маслаҳат бериш билан шуғулланишини таъкидлади.\n“Жами 18 та бўлинма ташкил қилинди ва ЕХҲТ полициячилари икки кишидан бу бўлинмаларга жойлашади. Бу полициячилар эксперт-консултант сифатида амалдаги Қирғизистон ИИВсини ислоҳ қилиш дастури доирасида фаолият юритади. Бу лойиҳа мамлакатда демократик милицияни яратиш мақсадига қаратилган ва қирғиз милицияси манфаати диорасида амалга оширилади”, деди Қирғизистон ИИВ си расмийси.\nРасмийларга кўра, ЕХҲТ полициячиларига ўз мустақил суриштирувини юритиш ва маҳаллий аҳоли билан суҳбатлашиш ҳам тақиқланди.\n“Шу вақтгача юзлаб экспертлар келиб-кетди мамлакатимизга. Бизга методик ёрдам берадиган полициячилардан иборат бўлган бу гуруҳда қурол-яроғ бўлмайди”, деб таъкидлади Қирғизистон ИИВ расмийси Шамшибек Мамиров.\nБунга қадар ЕХҲТ расмийлари Қирғизистон жанубига юбориладиган 52 полиция маслаҳатчисида ҳеч қандай қурол бўлмаслиги, улар фақатгина маслаҳатчи бўлишини айтган бўлса-да, бу миссиянинг бош мақсади минтақага осойишталик олиб келиш ва миллий жамоалар ишончини қозониш эканини таъкидлаган эди.\nХусусан, ЕХҲТ матбуот котиби ўринбосари Виржиния Коллудон: “ЕХҲТнинг Ўш ва Жалолободда ваколатхонаси бор ва ана шу ваколатхона сиз айтган маҳаллий алоқа маркази бўлиб ишлайди. Шу боис оддий одамларнинг уларни топиши ва улар билан мулоқот қилишида ҳеч қандай муаммо бўлмайди”, деб айтган эди.\nАммо, Қирғизистон расмийлари эндиликда бераётган баёнотлар мазмунидан ўртада узоқ давом этган баҳс натижасида ўртадаги келишув яна ўзгарган ва охир-оқибат, Қирғизистон жанубида июн воқеаларида жабрланган кўпчилик ўзбеклар учун улар интиқиб кутган ЕХҲТ полициячилари билан сўзлашишнинг ҳам имкони бўлмайди.\nБундан ташқари, Қирғизистон Ички ишлар вазирлиги расмийси асосий қисми 2011 йилда келиши айтилаётган полициячилар жами сони аввал айтилгани каби 52 киши эмас, балки 30 киши бўлиши ва улар ҳозирча бир йилгача мамлакатда қолишини ҳам айтмоқда.


«Ёш журналистлар клуби»га Фурқат Юсупов номи...\n18.12.2018 11:41 0 370\nТадбирда иқтидорли журналист ҳаётига оид ролик намойиш этилди. Курсдош дўстлари, ҳамкасблари унинг серқирра фаолиятини ёрқин хотира билан ёдга олишди.\nФурқат Юсупов 1992 йил 11 декабрда Хоразм вилоятининг Хива туманида туғилган. 2015 йили Бердақ номидаги Қорақалпоқ давлат университетининг Қорақалпоқ филологияси факультети Журналистика таълим йўналишини тамомлаган.\nҚисқа фаолияти давомида кўплаб танловлар ғолиби бўлиб, дипломлар билан тақдирланган. Шунингдек, турли семинар-тренингларда сертификатларни қўлга киритган.\nУ асос солган «KRuz.uz» маҳаллий янгиликлар сайти тезда оммалашиб кетди. 2016 йили миллий интернет танловида ушбу сайт «Икки тилда яратилган энг яхши сайт» номинацияси бўйича ғолиб бўлди.\nФурқат Юсупов 2015 йили Бердақ номидаги Қорақалпоқ давлат университети талабалари орасида «Ёш журналист» танловига асос солган ва ташкилий ишларда фаол қатнашган. Шуни фахр билан таъкидлаш жоиз, университет қошида жорий йилда ташкиллаштирилган «Ёш журналистлар клуби»га Фурқат Юсупов номи берилди.\nУ 2017 йили «Қарыйдар» газетасига муҳарирлик вақтда газета адади 400дан 3000га кўтарилди, газетани рангли ва ёшларбоп форматда чоп эттирди.\nФурқат Юсупов қисқа умри давомида халқ дарди, ёшлар муаммоларини ҳал этишга доир долзарб мавзуларда кўплаб мақолалар ёзди. Бундан ташқари, у хомаки нусхада бир нечта китоб тайёрлаганди. Мана шу китоблар нашр этиш учун тақдим қилинди. Янги йил бошларида 10 минг нусхадаги китоблар таниқли блогернинг мухлислари қўлига етиб боради.\nЭслатиб ўтамиз, қорақалпоғистонлик ёш журналист ва блогер Фурқат Юсупов 2018 йил 7 июль куни Нукус туманидаги анҳорда чўкаётган икки қизни қутқариш чоғида вафот этганди.\nТАТУ Нукус филиалининг ўқув ёрдамчиси\nбўлими кабинет мудири\nжурналист Фурқат Юсупов


7 кун ичида Ўзбекистон аҳлини ҳайратга солган 7 хабар » Ўзбекистон янгиликлари – Zamin.uz\n7 кун ичида Ўзбекистон аҳлини ҳайратга солган 7 хабар\n08 декабрь 2016, 16:16\n1. Валюта ислоҳотлари\nТасаввур қилинг, энди чет элга чиқмоқчи бўлсангиз, 10 минг доллар валютани олиб чиқишингиз, 2 минг долларгача бўлган валютани эса, ҳатто, декларацияда кўрсатиб ўтмаслигингиз мумкин… Давлат порталида валюта соҳасини эркинлаштириш ҳақидаги қонун лойиҳасида худди ана шу ҳақда гап боради. Нима ҳам дердик, бу ўзбек жамоатчилигини беҳад хурсанд қилиб юборган хабарлардан бири бўлди…\n2. Атамбаев Ўзбекистонни ГЭС қуришга чақирди\nКим айтди Ўзбекистон сув танқислиги муаммоси қаршисида, деб? Мана, Қирғизистон айнан ўз қўшниси учун атай ГЭС қураётганини эълон қилди. "Биз бугун Юқори-Норин каскади ва Қамбарота-1" бўйича ишлашимиз керак. Агар Ўзбекистон ушбу қурилишнинг таъсисчиларидан бири бўлса, айни муддао бўларди. Ахир бу ГЭС Ўзбекистон эҳтиёжлари учун қурилмоқда" дея баёнот қилди Атамбаев. Айтганча, у расмий Бишкек бундан буёғига фақат ўз ҳарбий кучларига таянишини ва, шу боис, Россия ҳарбий базалари мамлакатдан чиқариб юборилишини ҳам қўшимча қилди. Хуллас, биргина ўзбеклар ҳайратда қолгани йўқ…\n3. Арзон уйларнинг нархи 85 млн сўмдан бошланиши маълум бўлди\nЎзбекистон Республикаси Президентининг 2016 йил 21 октябрдаги "2017-2021 йилларда қишлоқ жойларда янгиланган намунавий лойиҳалар бўйича арзон уй-жойлар қуриш дастури тўғрисида"ги қарорига асосан мазкур йўналишдаги ишлар кенг кўламда давом эттирилиб, қишлоқ аҳолисининг турмуш шароитини янада яхшилашга эътибор қаратилмоқда.\n4. Шавкат Мирзиёевнинг ғалабаси\nЎзбекистонда муддатидан олдин ўтказилган президент сайловлари дунё ҳамжамияти эътиборида бўлди: сайлов жараёнини 600га яқин халқаро кузатувчилар кузатди. Уларнинг аксарияти "бу сайловлардан ўрганадиган нарсамиз кўп бўлди", дея эътироф этди. Ўзбекистон фуқаролари Шавкат Мирзиёевнинг ишончли ғалабаси билан бирга янги президент томонидан сўзланган биринчи нутқни ҳам гулдурос қарсаклар билан қарши олишди. Ўзбекистон катта ўзгаришлар остонасида!\n5. Ўзбекистон 27 давлат учун виза тартибини бекор қилди\nЎзбекистон бир эмас, икки эмас, балки 27 давлатга виза тартибини бекор қилгани оламшумул янгилик бўлди. Фақат тожикистонликлар рўйхатдан ўзларини топа олмай бир оз каловланиб қолишганини айтмасак, ҳамда 50 долларлик тўлов ҳам айримларга бир оз кўпдек туюлганини инобатга олмасак, ҳаммаси рисоладагидек. Аммо тарихий обидаларимизга бир қур назар ташлашни хоҳлайдиганлар учун бу тўлов оғирлик қилмайди, деган умиддамиз.\n6. Шавкат Мирзиёев сайлов участкасига оила аъзолари билан бирга келди\nШавкат Мирзиёев сайлов участкасига оила аъзоларидан 8 нафари ҳамроҳлигида келган.\nЎзбекистон тарихида, президентликка номзод сайлов жараёнида барча оила аъзолари билан қатнашмаган эди. Кўплаб ўзбекистонликлар ҳайратланганлигини яшириб ўтирмади...\n7. Ўзбекистонда янги - 2017 йилнинг номи эълон қилинди\nШавкат Мирзиёев маъруза қилди. Табдирда республикамиз раҳбари кириб келаётган янги – 2017 йилни мамлакатимизда “Халқ билан мулоқот ва инсон манфаатлари йили” деб эълон қилишни таклиф этган.\nЭслатиб ўтамиз 1997-йил ҳам шунга ўхшаш "Инсон манфаатлари йили" деб номланган эди.\nТеглар: қурилишнинг Атамбаев мазкур янада мулоқот чақирди\nЯнгиликлар » Ўзбекистон » 7 кун ичида Ўзбекистон аҳлини ҳайратга солган 7 хабар


Трамп: Ўзимни жуда яхши ҳис қиляпман\nКоронавирусга чалинган АҚШ президенти Дональд Трамп ўзини яхши ҳис қилаётгани, яқин орада ишга чиқишини айтди.\nПрезидент 3 октябрь куни Twitterда эълон қилган видеомурожаатида кейинги кунлар «ҳақиқий синов» бўлишини айтиб, уни ўйлаб, қайғураётган америкаликлар ва хорижликларга миннатдорчилик изҳор қилди.\n«Бу коронавирусни енгамиз», - деди Трамп ўз нутқида.\nТрамп Вашингтон яқинидаги ҳарбий шифохонада даволанмоқда.\nОқ уй Трамп шифохонанинг президентлар учун мўлжалланган бўлимида ишлашда давом этишини билдирди.\nАввалроқ президентни даволаётган шифокорлар унинг аҳволи ва кайфияти яхши эканини билдирган эди.\nШундай бўлса-да, Оқ уй ишчиларидан бири кейинги икки кун 74 ёшдаги президент учун ўта муҳим эканини таъкидлади.


Остон Ўрунов спорт залида (фото)\n5 апрель, 2021, 20:04\nТеглар:Остон Ўрунов | Легионерларимиз | РПЛ\nЖамоа матбуот хизмати ушбу жараёндан фотоларни тақдим этди.\nЖорий мавсум Россия Премьер-лигаси аутсайдерлари қаторига тушиб қолган "Уфа"да аҳвол анча оғир. Жамоа ички биринчиликдаги сўнгги 7 ўйиндан 6 тасида имкониятни бой берди.\nШу сабабли, бош мураббий Рашид Рахимов истеъфога чиқарилди ва энди уфаликлар элитада қолиш учун янгича усулда кураш олиб бормоқчи. Маълумотларга қараганда, клуб раҳбарлари Алексей Стукалов билан музокаралар олиб борган ва масала ижобий ҳал бўлган.\nҲозирча бош мураббийсиз қолган Ўрунов жамоадошлари бугун спорт залида машғулот ўтказди. Жамоа матбуот хизмати ушбу жараёндан фотосуратларни тақдим этди. Унда ҳамюртимиз анча тер тўкканига гувоҳ бўлиш мумкин.\n"Уфа" кейинги ўйинини меҳмонда ўтказади. Россия кубоги чорак финалидан ўрин олган учрашувда "Ахмат" "Уфа"ни қабул қилади. Беллашув 7 апрель куни бўлиб ўтади.\nОстон Ўруновнинг жамоасини янги бош мураббийи қачон эълон қилинади?


Бир балоси бўлмаса... Ҳокимбувага совға қилинган Mercedes'нинг ортида коррупция бор...ми? | Qalampir.uz\nЖамият\t03 Декабрь 2021 17:49 40224\nАввалроқ, фуқаро Тошкент шаҳар ҳокимлигига нархи 250 минг АҚШ доллари атрофида бўлган Mercedes Benz S500 Hybrid русумли автомобилини совға қилгани ҳақида хабар берган эдик.\nУшбу қимматбаҳо совға ижтимоий тармоқларда муҳокамага келтириб чиқарди. Бу ҳадя ортида коррупция аломати йўқмикан, дея Коррупцияга қарши курашиш агентлигининг муносабатини кутганлар ҳам бўлди.\nQALAMPIR.UZ Тошкент ҳокимлигига қимматбаҳо автомобиль совға қилинишига Коррупцияга қарши курашиш агентлиги қандай муносабатда эканини билиш учун ташкилот раҳбари Акмал Бурҳоновга микрофон тутди.\n“Албатта, хабаримиз бор. Бир нарсани алоҳида таъкидлаш жоизки, Ўзбекистон қонунчилигида давлат идораларига тадбиркорлар ёки фуқаролар, жисмоний шахслар томонидан совғалар берилиши ёки ҳомийлик қилиниши тақиқланмаган. Шунингдек, совға ёки ҳомийликнинг миқдори ҳам белгиланмаган. Бугунги кунда нафақат Тошкент шаҳрида, балки бошқа вилоятларда ҳам ҳомийлик қилинаётганди. Маҳаллий ҳокимликларга қимматликларни жисмоний шахслар ёки тадбиркорлар томонидан берилиши ёки қурилиш ишларига кўмаклашиш ҳолатлари ҳам йўқ эмас. Буларнинг барчаси ҳам холис, ҳеч қандай манфаатсиз амалга ошириляпти, деб айтишимиз қийин. Шу сабабли ҳам халқаро тажрибани кўрадиган бўлсак, бу каби масалалар аниқ тартибга солинган. Яъни шахсий бизнес билан давлат фаолияти ўртасидаги ҳолатларга аниқ чегара қўйилган ёки совға сиёсати, ҳатто, ҳомийлик ҳам аниқ тартибга солинганини кўришимиз мумкин”, дейди Бурҳонов.\nУ сўзида давом этиб, бугунги кунда давлат раҳбаридан Ўзбекистондаги манфаатлар тўқнашувини аниқ тартибга солиш бўйича топшириқ бўлганини қўшимча қилди.\nБурҳоновга кўра, қонун лойиҳаси ишлаб чиқилган ва жамоатчилик муҳокамасига ҳам қўйилган. Қонун лойиҳасида давлат хизматига ишга қабул қилиш, мансаб пиллапояларидан кўтарилишда уруғ-аймоқчиликка йўқ қўймаслик ва унга жавобгарлик борлиги ҳам аниқ белгилаб қўйилган.\nАгентлик директори ҳокимликка автомобиль совға қилиш каби ҳолатлар Ўзбекистон қонунчилигида аниқ тартибга солинмаганини таъкидлаб, шундай деди:\n“Бугунги кунда Ўзбекистонда ҳомийлик масаласи тартибга солинган. Шаҳар ҳокимлигига автомобиль бериш каби ҳолатлар эса аниқ тартибга солинмаган. Германия тажрибасини ўрганган ҳолда, ҳомийлик тартибини ҳам қайта кўриб чиқиш кераклигини билдик. Айни шу каби ҳолатларда қандай йўл тутиш кераклиги, нима сабабдан бу совға берилаётгани, манфаатлар тўқнашуви бор-йўқлиги каби ҳолатлар ўрганилади.\nШаҳар ҳокимияти билан боғлиқ ҳолат ҳам Коррупцияга қарши курашиш агентлиги томонидан ўрганилди. Ҳеч қандай қонун бузилиш ҳолати йўқ. Бу воқеани ҳам бошқа ҳолатларга гувоҳ бўлганимиздек, қайсидир бинони таъмирлаб бериш, “Обод қишлоқ”, “Обод маҳалла” дастурлари доирасида ҳомийлик каби қабул қилинишини хоҳлардим. Лекин айтилганидек, қонунчиликда бўшлиқ бор. Юқоридаги ҳолат ҳам қонун билан тақиқланмагандан кейин бу вазиятни коррупция деёлмаймиз”.\n15 Январь 22:19 118689\n15 Январь 22:39 60055\n16 Январь 18:38 55591\n15 Январь 08:25 35303\n15 Январь 19:09 32661


Тунисда кечаётган ғалаёнларнинг Ўзбекистонда такрорланиш эҳтимоли қанча? - BBC News O'zbek\nТунисда кечаётган ғалаёнларнинг Ўзбекистонда такрорланиш эҳтимоли қанча?\nТунис марказида намойишчилар ва полиция кучлари тўқнашишган. Айрим хабарларга кўра, айрим вазирлар янги муваффақ ҳукумати таркибидан истеъфо ҳам беришган.\nАраб матбуотининг хабар беришича, ташкил топганига бор-йўғи икки кун бўлган ҳукуматнинг камида беш нафар аъзоси истеъфога чиққан.\nАввалроқ Бош вазир Муҳаммад Ғаннуший халқни аввалги ҳукуматдан қолган вазирларнинг қўллари тоза эканига ишонтиришга уринганди.\nАммо, янги муваққат ҳукумат таркибидан ҳафсалалари пир бўлганлигини айтган намойишчилар яна Тунис кўчаларига чиқишган.\nТунисда юз берган қўзғолонлар узоқ йиллардан бери ҳукм сурган президент ҳукуматининг қулашига етаклар экан, Яқин Шарқдаги бошқа мамлакатлари - Миср, Жазоир, Марокаш ва ҳатто Ливияда Тунисдагига ўхшаш руҳдаги халқ норозилиги кузатилмоқда.\nКўп таҳлилчилар Ўзбекистондаги тизим ва Тунис ўртасида ҳам параллелларни чизишмоқда. Ўзбекистонда ҳам Тунисдаги каби йирик сонли ишсиз ёшлар қатлами мавжуд ва нарх-наволар ўсиб бормоқда.\nЛекин, Тунисдаги воқеалар тўлқини Ўзбекистонга етиб боради дейиш қанчалар тўғри? Ушбу савол билан биз Халқаро Инқироз Гуруҳи раҳбари Андрю Штролайнга мурожаат қилдик:\nАндрю Штролайн: Агар репрессив ҳукуматлар ва мухолифатнинг овози ўчирилиши ҳақида гап кетса, Ўзбекистон ва Тунис ўртасида ўхшашликлар жуда катта. Аммо, Тунисдаги воқеалар бошлаган домино таъсири Ўзбекистонга ҳам етиб боради дейишга анча эрта. Яқин Шарқ ва Ўзбекистоннинг ўтмиши фарқ қилади бир-биридан. Албатта, Ўзбекистонда ҳам ўзгаришлар юз берса яхши бўларди, лекин бугунги кунда бу бир орзу холос.\nБи-би-си: Ўхшашликлар ҳақида батафсилроқ тўхталсак, қандай ўхшашликлар бор?\nАндрю Штролайн: Қисқа қилиб айтганда, Тунис ҳам, Ўзбекистон ҳам авторитар диктатура. Бундай тизимлар бир неча ўн йиллаб ҳукмронлик қилади. Мухолифат ё босимга олинади ёки Ўзбекистондаги каби мутлақо йўқ. Матбуот бўғилган, интернет ҳам цензурага учраган. Фуқаролар ҳуқуқлари қаттиқ чекланган. Иккала мамлакат ҳам ўта қаттиқ паранояга асосланган менталитет билан бошқарилмоқда. Одамлар қўрқувда яшайди, чунки хавфсизлик кучлари буткул ўзбошимчалик билан амал қилади. Одамлар, албатта, даҳшатли қамоқхоналарда қийноқларга тутилишни истамайдилар, шундай экан, одатда тинч ўтирадилар.\nБи-би-си: Аммо, Сизнингча, вазият ёмонлашиб кетаверса, бу алал-оқибат қўзғолонларга етаклайдими? Балки, Ўзбекистонда вазият у қадар ёмон эмасдир?\nАндрю Штролайн: Алал - оқибат бу диктатураларнинг бари барбод бўлади. Натижа ҳар доим бир хил. Баъзилари бир неча ўн йиллаб, баъзилари эса, ундан ҳам узоқроқ қудратда бўлади, лекин бир кун куни битади. Икки ҳафта аввал ким Тунисда 23 йил ҳукм сурган президент Бен Али ағдарилишини тасаввур қилганди? Бу нарсалар кутилмаганда юз бериши мумкин. 1989 йилда Совет Иттифоқида бошланган воқеалар ҳам иттифоқнинг барбод бўлишига етаклашини ҳеч ким кутмаганди. Ҳатто, минтақа экспертлари ҳам кутмаганди бундай натижани. Диктаторлар жинни эмас, улар диктатуралар бир кун барбод бўлишини билишади. Айнан шунинг учун, қаттиқ босимни қўллаб боришади. Аммо, бир кун бу босим иш бермай қўяди. Бу ҳали Ўзбекистонда ҳам юз беради ва у кўп тартибсизликларга сабаб бўлади.\nБи-би-си: Агар Президент Каримов режими қуласа, нималар бўлади, деб ўйлайсиз?\nАндрю Штролайн: Ҳукмрон оиланинг мол-мулки, албатта, нишонга олинади. Бунга Қирғизистонда ҳам гувоҳ бўлгандик, Тунисда ҳам шундай бўлди. Одамлар бу рамзий ҳаракатлар билан ўз ғазабларини изҳор қилмоқчи бўладилар. Гулнора Каримова мамлакатни назоратга қилишга уринади деб айтмаган бўлардим, чунки у ўз мусиқий клиплари ва тақинчоқ дизайнлари билан жаҳон саҳнасида ўрин яратишга уриниб келаяпти. У Элтон Жон каби одамлар билан дам олиб, шундай бир ҳаёт кечиришни истайди. Хавфсизлик кучлари уни ҳимоя қилишади деган фикрда эмасман. Менимча, Ўзбекистонда агар Каримов ағдарилса, жуда катта тартибсизликлар юзага келади. Бу режимлар шунчалар пўлат мушт билан бошқариладики, у мушт йўқолганда, бошбошдоқлик ва зўравонлик авж олади.\nБи-би-си: Тунисда қўзғолонлар келиб чиқишида интернетдаги ижтимоий мулоқот саҳифалари ва телефон видео чақириқлари катта рол ўйнагани айтилади. Аммо, Ўзбекистонда кўп одамлар интернетдан фойдаланмайди. Ўзи ҳозирда халқ кўтарилиши учун қандай инструментлар қўлланилади?\nАндрю Штролайн: Менимча, интернет ва фейсбук каби саҳифаларнинг ролини жуда ошириб кўрсатиш нотўғри. Албатта, у Тунисда катта рол ўйнади, лекин асосий нарса шуки, оддий одамлар кўчаларга чиқиб, норозилигини изхор қилишга бел боғлашганди. Буни Каримов ҳам билади, шунинг учун, у Андижонда кўчага чиққан юзлаб инсонларни оттириб ташлади. Каримов бу катта таҳдид эканини биларди. Интернетни билмаган халқ ўзаро бирлашиб, кўчаларга чиқа олмайди, дейиш нотўғри. Интернет ҳали кашф қилинмаганда ҳам халқ қўзғолонлари бўлиб келган. Унинг устига, Ўзбекистон халқи жуда яхши таълим олган, ақлли одамлардан ташкил топган. Ўзбекистон халқи қашшоқликка ботган илмсиз одамлар эмас, ўзбек халқи орасида жуда ўткир одамлар кўп.


Шукур Холмирзаев. Хоразм, жонгинам (ҳикоя) | www.ziyouz.uz\nБош саҳифа Ўзбек насри онлайн антологиясиШукур Холмирзаев (1940-2005)Шукур Холмирзаев. Хоразм, жонгинам (ҳикоя)\nШоир укам Қадамбойга\nМен бир саёқ одамман, ака. Бугун бу ерда бўлсам, эрта Фарғонадаман. Индин сизнинг юртингизгаям кетавераман. Мижозлар кўп! Мана, дафтарчамда, ҳей, ўнлаб тўйлар бор. Барининг куни аниқ. Рубоб омон бўлса, овозни олмаса, энг муҳими — ўзбек халқи бор бўлса ошиғим олчи. Умуман, бизнинг ашулани тожиклар ҳам, туркманлар ҳам яхши кўради… Чет элга борган ансамблларимиз ҳам жуда обрў олиб келишади.\nЛекин мен ўзимни катта санъаткор деб билмайман. Мендақалар Хоразмда сон мингта!\nЭнди, мен сал олғирроқман-да… Ўйинчи қизларниям жуда ҳалигидай кетворганларидан олиб юраман. Ҳақиниям бас дегунча бераман. Шунинг учун «Ўйинчи қизлар» ансамблида ҳам, филармонияда ҳам мен билан юришга ишқибоз қизлар кўп. Яъни, тўйга юришга-да… Йўқ-йўқ, мен уларга синглимдай қарайман. Ҳа, энди, баъзан биронтаси билан, шундаям…\nХуллас, ака, аввало Ўзбекистон ҳақида гапирадиган бўлсак, мен учун бу заҳматкаш ўлканинг ҳар бир қишлоғи азиз: ахир, қаерига бориб тўртта ашула айтсам — чапак, олқиш!\nЎзингники-да… Ҳали битта ёзувчи ёзганидай, илгари бўлинган эдик: ҳе, хонликлар замонида. Мана, ҳозир биттамиз. Мен инқилобнинг мана шу томонидан розиман аммо. Ўзбек халқининг бошини бириктирди. Ўзаро жанжалларга чек қўйди. Ҳозир ҳам баъзилар: «Биз бир миллат бўлиб шаклланмадик», дейишади. Балки шу боисми, Ўзбекистоннинг ҳар бир гўшаси ҳам — бизнинг ватан деган гапга бироз панжа орасидан қарайдиган бўлганман.\nСабабки, ҳар биримизнинг ҳам туғилган маконимиз, киндик қони томган тупроғимиз бор-да ахир. Уни отга ўхшаб айланиб-айланиб топар экан киши. От айланиб, қозиғини топади, деганларидек.\nХўш, бир бошдан айтаман.\nХоразмга туз ёғила бошлади. Ҳар квадрат метрига фалон кило. Деворлар зах тепгандек шишиб, уваланиб тўкилишга бошлади. Мадрасалар, қалъалар ҳам шу аҳволда. Ҳавонинг ҳам мазаси қочди. Буларнинг бош сабаби, албатта, Оролда… Ҳа-ҳа, буни ҳамма билади. Қорақалпоқда аҳвол бизникидан ҳам ёмон. Туркманистоннинг кўп жойларидаям. Бухорода ҳам…\nПахтадан ҳам путур кетди. Ер, экиладиган ер касал, дабдаласи чиққан, банги. Химикатни шимийвериб, наркаман бўлиб қолган… Энг ёмони — Оролнинг ҳалокати…\nБу тўғрида мендан ҳам яхши билсангиз керак: газеталар ҳар куни ёзишади.\nХуллас, ака, Хоразмда яшаш қийин бўлиб қолди.\nМен-ку онда-сонда бораман. Шунда ҳам меҳмон бўлиб… Лекин Хиванинг ўзида, Ичан қалъанинг шундай ёнида ҳовлимиз бор. Катта ҳовли. Отам турарди унда…\nОтам эскитдан рубобсоз эди. Шунақанги торлар ҳам ясардики, санъаткорлар уйимизга келиб, заказ бериб кетишарди. Усталар ҳам ғалати бўлар экан-да: отам кўнглига ёққан санъаткорга соз ясаб берарди. Кейин: «Хоразм мақомларини кўпроқ ўрган. Ўлиб кетмасин, қўшилиб қоришиб кетмасин», дер эди… Хоразмни яхши кўрадиган у кишидек одамни ҳали учратмадим. Аммо менинг фожиам шундаки, отамнинг туғилган юртга бунчалик ёпишиб олишини «эскича фикр, қарашлар оқибати», деб ҳисоблардим. У кишини «кўнгли тор»ликда айблардим, ўзимча…\nҲозир ҳам кўз олдимда турибди: мен у кишини кўргани борган вақтларимда гоҳо тонг саҳарда уйдан тополмай қоламан. Кўчага чиқсам, пўстин эгнида, бошида чўгирма, кимсасиз, баланд кошоналар орасида гангиб, бир куйга қулоқ солган каби юрган бўлади. Ғалати манзарада: ҳеч ким йўқ кўча. Карвич деворлар баланд. Улар оша қадим гумбазлар кўриниб туради. Ўтмиш, ўтмишнинг ўзи… Шулар орасида биров айланиб юрса! Тағин у одам гангиб-гарангсиб юрса! Томоша қилиб эмас, йўқ. Нима десам экан, отам бундай кўчаларда қандайдир… мана шу манзара билан уйғунлашиб кетарди: унинг узвий бир бўлагига айланарди.\nЭнди мени — соч қўйган, галстук таққан, костюм-шимдаги йигитни ўша кўчада тасаввур қилинг: туристдан фарқим йўқ.\nШунинг учун гоҳо менга шундай туюлардики, мен ва менга ўхшашлар бу ерда муваққатмиз: сайёҳлар каби келиб, тезда ғойиб бўламиз. Бу — минг йиллардан қолиб келаётган кошоналар, деворлар, гумбазлар, тор кўчалар эса қолаверади.\nЭртаклардагидек, фақат шу кўринишда қолаверади ва истиқболда ўзига мос келадиган, ўзи билан уйғунлашиб кетадиган, яъни, отамга ўхшаган одамларга тўлади: улар бир бутун ҳолда яшашни давом эттирадилар.\nАммо… бу хаёлим ҳам эртакка ўхшаш нарса эди. Аслида эса…\nОтамга ўхшаганлар тобора камайиб, менга ўхшаганлар тобора кўпайиб боради.\nВа бу қадим маскан — инсониятнинг қадим маданий бешикларидан бири истиқболга экзотикага ўхшаш нарса бўлиб, тўғрироғи, музей каби бўлиб қололсаям хўб гап.\nМен ўз туйғуларим ҳақида гапира кетдим… Бундан бир йил бурун бу туйғулар қаёқда эди!\nМен қаттиқ ташвишда эдим: «Ҳовлимиз нима бўлади?» Ана шунинг ташвиши тушган эди менга: Ахир, бу иморатнинг қурилганига юз йиллардан ошган. Унга бобом раҳматликнинг ҳам қўллари теккан. Бу иморатга ҳам Хиванинг кичик бир нусхаси деб қараш мумкин эди: бузилган, вайрона бўлган эски қасрларнинг ташландиқ ғиштларидан тикланган ва…\nЭски қасрнинг ўрнига тушган экан.\nЭшикларимиз ҳам ўймакор, икки қават ўймали эшиклар эди: улар ҳам — ўша қасрнинг қолдиқлари ҳисобланади. Айвонимиз ҳам дим хоразмча эди: усти ёпиқ, қўшни ҳужраларга тор йўлаклар кетган. Йўлкалардан доимо елвизак эсиб турарди, салқин бўларди! Ёзнинг жазирамасида ҳам!\nАна шуни пуллаш пайига тушгандим… Мени ҳозир ичингизда сўкдингизми-а?\nЛекин мен иморатнинг биқинлари уваланиб тўкила бошлаганини кўрдим. Деворларга мушт урсанг, пўкилларди. Йўлакларда изғиган елвизак ҳам заҳарли эка-нига шубҳам йўқ эди: ҳавода туз бор. Туз эса, энг, энг қаттиқ пўлатларни ҳам емиради. Одам деганимиз унинг олдида нима!\nХуллас, шунинг тақдири бошимга тушган эди.\nАммо отамнинг бу жойга меҳри қанчалик эканини айтишим ортиқча бўлса керак.\nШунинг учун не-не андишалар билан бир куни гап очдим:\n— Ака, мен Тошкентдаман-у, кўнглим бу ерда бўлиб қолди, — дедим. Бизда «ота»ни «ака»ям дейди. — Шунинг учун яна келдим. Сизни, ҳовлини ўйлайман…\n— Насини ўйлисан? Қисмат экан, — деди отам. Чол менинг нима демоқчи бўлганимни ўзича тушунган эди.\n— Қисмат экан деб ўтираверсак, ҳовлидан ажралиб қоламиз-ку, — дедим.\n— Хў, кўпчилик на булса, биз ҳам шу, — деди отам.\nМен бу гапга ҳайрон бўлмадим.\n— Лекин кўплар ҳам… кунини кўряпти, — дедим. — Мисол учун, ҳовлисини сотиб кетишипти.\n— Қаёққа бўларди! Ўзбекистон кенг! Катта мамлакат, ота! Буёғи Фаргона, уёғи Сурхондарё! Бухоронинг ўзи бир мамлакатча жой! Қаерга борсак ҳам жой топилади…\nОтам менга мунғайиб қараб қолди. Кейин… Мен кутмаган гапни қилди:\n— Сен бузилиб бўлибсан, ўғлим.\n— Йўқ, ота, балки мен… тузалиб, ақлим тўлишиб… қолгандирман. Мен юрт деган нарсага кенгроқ қарайман… — Албатта, бу гапларни хоразмча қилиб айтдим. Аммо мазмуни шу.\nОтам миқ этмай қолди. Мен: «Ҳозир уради!» деб ўйладим, ҳеч қачон урмаган бўлсаям. Лекин гапдан қайта олмас эдим.\n— Мана, Тошкент — пойтахтимиз! — дедим. — У ерда юз хил миллат яшайди. Биз — ўзбек-ку?!\n— Хўш? — деди чол бош кўтармай.\n— А, бизни қучоқ очиб кутиб олади! — деб хитоб қилдим. Шундай дейишим керак-да: бўлмасам Тошкентдан жой олиш осонми? — Мен ҳатто биттаси билан гаплапшб келдим, — дедим. — Қрим-татарларнинг юртига қайтишга рухсат берилган. Ўшалар ҳовли-жойларини арзонга сотиб кетишяпти. Жуда чиройли ҳовлилар! Биз бу ҳовлини сотсак… Отам менга қаради.\n— Ҳа, сотсак… ҳозир сотсак, — дедим. — Пулига учта ҳовли олиш мумкин!\nОтам яна индамай қолди-да, пиёлани чойнакка урди, чойнакни пиёлага. Эшикниям шаракдатиб очиб, чиқиб кетди. Ҳай-ҳайлаб эргашдим, қарамади.\nЖуда таъбим хира бўлди. Мен ҳам кўчага чиқиб кетдим… Ким кўп, жўралар кўп…\nУларни топдим. Амуга жўнадик. Қайиқ бор. Тушиб, кечгача айландик. Амуниям суви камайиб қолган, униям келажаги… Оқшом Одамбой деган бир доктор жўрамнинг уйига бордим. Суд-экспертизада бош врач бўлиб ишлайди. Жуда бели бақувват йигит. Ўзиям одамижон! Китобнинг ишқивози…\nҚўшиқ айтишиб, шеър ўқишиб, ичишиб, қолиб кетибман уйида. Шу оқшом икковимиз йиғладик ҳам. Энди, Хоразмнинг тақдири кимни йиғлатмайди: шундай қадимий, улуғ ўлканинг бошида ажал шарпаси айланиб турган бўлса! Барибир фарзандлари куяр экан-да…\nТўғри айтасиз, мен ўшанда унчалик куймаган бўлишим мумкин. Ичкиликнинг таъсириданми, Одамбойнинг гаплари таъсир қилдими, отамнинг аҳволими…\nСаҳар туриб келсам, отам уйда йўқ.\nУйга келгандан кейин:\n— Кетавер, — деди. — Онанг ўлгандан бери ёлғиз эдим. Кўникканман…\nЧолга бироз раҳмим келди. Кейин: «Бари бир айтар гапимни айтдим», деб… Тошкентга жўнавордим.\nЯна тўйма-тўй юриш, маишат… Пулим бор эди: саккиз мингча бор эди. Ўзи, ака, менда пул турмайди. Тушдими — кетади. Ким билади, енгил йўл билан топилгани учунми… Ўзим ҳам аямайман. Шунинг учун пулга ружу қўйган отарчиларни ёмон кўраман… Хуллас, бор ақчам — ўша экан. Тошкентда эса бир ҳовли… фалон юз минг сўм! Бу пулимга кооператив квартираям ололмайман… Қисқаси, яна тўйма-тўй юра бошладим.\nҲадемай анча-мунча йиғилиб қолди. Мен… шу гал ҳам бирон эски жой олиб, кейин янгилашим мумкин эди. Лекин Хивадаги уй-жойга ачинардим: кун сайин нархи тушяпти-да.\nҲе, Луначарскийда беш-ўнта хоразмлик танишларнинг зўр-зўр ҳовлилари бор. Илгари кўчиб келишган. Ўзлари — уста одамлар. Ўша ердан…\nУмуман, масалага реал қарагандаям шу-да: уйинг кўз олдингда тўкила бошласа, нархи тушаверса — нима қилиш керак? Унинг бир сўмга қиммат бўлишини кутиб, демак, бошпанасиз қолишни кутиб ўтириш керакми?\nТағин Хивага бордим. Отамнинг аҳволи анча чатоқ эди: шишганми-е, сарғайгандек ҳам эди. Кўчага кам чиққанми… Бармоқларида қандайдир оқ доғлар пайдо бўлган, кўзлари ўқрайган…\n— Келдингми яна? — деди.\n— Э, шу ҳовлюшнг тагига ўт қўйиб юбораман! — дедим. — Шусиз куним ўтмайдими? Сизга… сизгаям ачинаман-да, ота! Афти-ангорингизга қаранг! Ойнага қаранг бир! Шуям туздан дейман… Тавба! Долоннинг ҳавосиям бузилиб кетипти! — Кейин бирдан ялиндим: — Жон ота, кетайлик! Мен шу бугун Тошкентга қайтиб, зўр бир участка топаман! Уни топдик деб ҳисоблайверинг… Шу оқшом, хохдасангиз, ҳовлига харидорниям топиб келаман!\nҲовлига харидор топиларди, албатта! Ҳе, Хоразмдаям бир савдогарлар бор, бир афиристлар бор! Қўқонлик афирист унинг олдида ип эшолмайди. Деновлик афиристлар ҳам унинг олдида бир пул.\nБугун шу ҳовлини, масалан, йигирма мингга олиб, эртага ўттиз мингга пуллайдиганлар бор!\nОтам яна миқ этмасдан ўтирди-да, кейин эшикларни очиб қўйиб, уйларни супура бошлади. Қараб турибман… Шу-шу, ёмон иш бу…\n— Чиқ, мен уйни супураман, — деди.\nБу — мени ҳайдагани эди.\n«Э, киззингни…» деб чиқиб кетдим. Яна ўша жўраларни топдим. Ўзим бир рестораннинг залини олдим. Жуда маза қилдик. Кейин ҳалигидай қизлар ҳам топила қолди. Яна кетдик Амуга. Қайиққа тушиб суздик. Яна ашула, ўйин…\nРоса айтдим ўзим ҳам. Жуда тўлиб-тўлиқиб айтган эканман, шекилли, жўралар мени Комилжон акага етказиб қўйишди. Бизда энди, ашулачиларнинг эталони— Комилжон Отаниёзов-да! Худойшукуров билан Ортиқлар кейин юради…\nДарё милтиллайди денг. Оққани билинмайди-да. Биз кетяпмиз. Худаи бир ёққа бош олиб кетаётгандек! Ака, менинг жўраларимни ўзига ўхшаган отарчи, саёқ деб ўйламанг, зўр-зўр йигитлар улар! Ҳа, энди битта-яримта афиристиям бор… Лекин Хоразмнинг чин фарзандлари улар!\nБир ақлли йигитлар борки!.. Э, уларнинг гапларини эшитиб турсангиз, бу дунёнинг бошидан кириб, адоғидан чиқасиз. Адоғидан кириб, бугунги кунидан чиқасиз!\nШоҳлар, уруш-жанжаллар… Жалолиддин Мангуберди! Шу ҳақдаги пиесани чиқариб яхши иш қилишди-я? Лекин унчалик зўр эмас экан. Атай ўқидим.\nЖалолиддин ҳақида битта ҳикоями, қиссами ёзилган экан. Униям ўқидим, қизиқ… Унинг ўлими олдидаги ҳаёти тасвирланган. Гангиб қолган одам. Майли, энди, шоҳлар ҳам охир-оқибат шундай ғариб ҳолга тушар…\nЛекин бу фикрни баён қилиш учун Ватан озодлиги учун курашган инсоннинг… шоҳнинг сўнгги соатларини шу тарзда тасвирлаш шартми? Қайтамга бир қонхўр иблис шоҳнинг шундай дамлари тасвирланса, яхши чиқарди, менимча…\nЖалолиддин. У — эртак! У — бизнинг каъбамиз, жонимиз! Биз унга, унинг руҳига ҳамма вақт ҳурмат билан боқишимиз керак. Тўғрими? Ахир, биз ҳам халқмиз-ку!\nҲар бир одамнинг тарихда тутган ўрни бўлар экан: унинг ўрни бошқача!..\nЭ-э, ўша кеча Амуда кўп гурунг бўлди! Биз худди оқиб, бир томонларга кетаётгандек эдик!\nИкки кундан кейин чарчаб-ҳориб уйга қайтиб келсам, отам оламдан ўтган… ишонасизми, энди бедапояда жаноза ўқишаётган экан. Уйимизнинг шундай орқасида…\nО! Бўзлаб кирдим. Домланинг олдига бордим.\n— Қайта ўқинг, қайта ўқинг, ёшулли! — дедим.\nДомла удумга кўра менга бир-икки савол берди:\nотангни маъракаларини ўтказасанми? У-бу…\n— Э, минг карра қилиб ўтказаман! — дедим.\nШу билан тобутни кўтар-кўтар қилиб жўнадик. О, жуда даҳшатли бўлади бу пайт: тобутни (сизлардаям шундайми?) шиддат билан олиб кетишадики, чопиб зўрға етиб оласан: бу оламдан тезроқ чиқаришга шошилишаётгандек туюлади!\nКўмдик! Сизлардақа қилиб эмас. Шундоқ ерга қўйиб, устига сағана кўтардик. Ерга кўмиш, ҳалигидай лаҳм қазишнинг иложи йўқ-да, сув чиқиб кетади. Шунинг учун Хоразмда зиндонлар ҳам ер остида бўлмаган.\nМозордан қайтдик. Уч-тўрт кун қандай ўтди — билмайман. Соқолларим ўсиб кетган. Озиб қолибман. Чолнинг еттисидан кейин йигирмасига тараддуд қилиб қўйдим-да, яна жўраларни топдим… яна ичипти, маишат қилипти, деб мени сўкарсиз? Майли… Отам айтганидек, балки бузилиб кетганим ростдир.\nЛекин одамнинг дардини дўстлари кўтарар экан. Юрагингни бўшатасан… Кейин биласанки, сен ҳам шу оламда омонатсан: борадиган жойинг — ўша жой.\nАна шу хаёллар бошингни қамраганда, оламнинг барча ташвиш-таҳликалари бир пул бўлиб қоларкан. Эътиқодлар ҳам… Худо ҳаққи, ҳеч нарсанинг қиммати қолмагандай бўларкан. Бироқ мени тағин отам… унинг руҳи қандайдир тутиб қолди: у нимага садоқат билан ўтди оламдан?\nХоразмга. Ҳа. Ўша юртга… Бир парчагина бўлиб қолган, буёғиям номаълум юртга…\nБу нарсани мен кўпроқ билардим, албатта. Бошқалар учун отам — оддий уста, қария эди.\nМен бошқа нарсаниям билардим: чол тушмагур гапимга кўнганда, Тошкентга келсак, мен ишонаман, ҳали анча яшарди. Аммо шуни истамади у!\nБалки менинг ўша таклифимоқ чолнинг умрини қисқартирди, жон ака!\nТағин бу фалокат: туз ёмғири, Орол фожиаси… Чол уларни билмасмиди?!\nВо, ҳамма нарсага ақли етарди. Лекин улар — бошқача одамлар экан. Ичидаги ичида, ҳадеб сиртига чиқаравермасди… Э, бечора отам!\nЧолнинг йигирмасини бергач, Тошкентга қараб учдим. Хоразмда яшолмадим.\nБирон ойлар ўтгач, кечикиб бўлсаям, қирқини бергани бордим-да, бир йўла ҳовли-жойни йигирма уч мингта сотдим.\nШу жой учун шунча гап-сўз бўлди!\nКейин яна Тошкентга қараб учдим… Лекин энди кўнглим ғалати эди: бир нарса нуқул Хоразмга тортар, худди оёқларимга тушов солингану арқоннинг бир учи у ёқда қолгандай эди. Мен эса… қайсар ўлгур, у ишш резинкадай чўзиб қочардим.\nЮрдим: яна санғиб кетдим.\nАммо энди тўйлар ҳам менга татимай қўйди: охирида йиғлашни одат қилибман экан.\nКейин маданият институтидаги ҳужжатларни тўғрилашга киришдим. Учинчи курсда бир домла билан уришиб, ўқишни ташлаб кетган эдим-да…\nЛекин энди ёш болалар билан бир аудиторияда ҳам ўтиролмадим: нима қилиш керак?\nПул бўлса, кўп. Жуда кўп!\n«Э, нима бўлса бўлар!» деб, бир куни Қорақамишга чиқдим. Бозорга. Эскироқ бир «Волга»ни йигирма учга олдим. Худди ҳовлининг пулига…\nНима? Йўқ, ҳовли-жой олишни негадир ўйламасдим: билмайман, нимага шундай бўлди?\nҲарҳолда, ака, мен, мана, яна Хоразмга кетиб бораётирман. Ҳа, тўғри ўша ёққа!\nУёқда нима қиламан? Билмайман.\nСиғмадим-да! Йўқ, тушунмаяпсиз: шундай катта Ўзбекистонга сиғмадим!\nХива, ўша минорлар, эски карвич деворлар, торкўчалар, сағаназор мозорлар мени тортди.\nМайли, бари тўкилиб, чириб кетмайдими!..\nМен ўша ерга бораман.\nБалки… балки бу бир ҳолатдир?\nЛекин мен туғилган юртимни қайтадан кашф этдим: у тап-тақир чўл, саҳро бўлиб қолгандаям — менинг тупроғим экан. Ўлиблар кетмайманми ўша ерда!\nБу манглайи қора ўғлинг тағин бағрингта бораётир… Бу саёқ фарзандинг дунёнинг кўп ўйинларини тушунмайди: ўйлади, ўйлади. Кучи шунга етди, холос.\n← Аввалги Аввалги Шукур Холмирзаев. Баҳор (ҳикоя)\nКейинги → Кейинги: Шукур Холмирзаев. Йиғи (ҳикоя)


Дунё ковид пандемиясининг 3-тўлқин бошида – БССТ - 15.07.2021, Sputnik Ўзбекистон\nДунё ковид пандемиясининг 3-тўлқин бошида – БССТ\nКоронавирусга қарши кучли эмлаш ўз самарасини бермоқда - БССТ раҳбари. 15.07.2021, Sputnik Ўзбекистон\nТОШКЕНТ, 15 июл — Sputnik. Коронавирусга қарши кучли эмлаш жараёни ўз самарасини бермоқда, аммо дунё барибир пандемия янги тўлқини ёқасида турибди, деди Бутунжаҳон соғлиқни сақлаш ташкилоти (БССТ) бош директори Тедрос Адханом Гебрейесус.Унинг сўзларига кўра, SARS-CoV-2 янги ҳолатлари кўпайишининг асосий сабаби - дельта штамм бўлди, у дастлабки вариантдан икки баравар юқумлироқ.БССТ бош директори эмлаш даражаси юқори бўлган минтақаларда вирусдан ўлим ҳолатлари камайиши қайд этилганини таъкидлади.БССТ фавқулодда вазиятлар қўмитаси ҳар уч ойда бир йиғилиб, COVID-19 тарқалиши хавфи даражасини баҳолайди. Қўмита қарорига кўра, бу касаллик ҳозирги кунда халқаро соғлиқни сақлаш учун фавқулодда вазиятга айланди.Қўмита 15 июлдаги йиғилишдан сўнг, БССТ учун янгиланган кўрсатмалар бериши кутилмоқда.БССТ SARS-CoV-2 нинг тўртта штаммини "хавотирга солувчи" рўйхатига киритди: альфа (британча), бета (африканча), гамма (бразилча) ва дельта (ҳиндча). Мутахассисларнинг фикрига кўра, охирги штамм мутация қилишни давом эттириш билан бирга SARS-CoV-2нинг уханча штаммидан икки баравар юқумлироқ. Яқинда дельта-плюс варианти пайдо бўлгани маълум бўлди.БССТнинг маълумотларига кўра, дунёда 187 миллион киши COVID-19 инфекциясига чалингани аниқланган (Жонс Хопкинс Университети статистикасига 188 миллионга яқинлашмоқда). 4 миллиондан ортиқ одам нобуд бўлди.Энг мураккаб вазият - АҚШ, Ҳиндистон ва Бразилияда. БССТ маълумотларига қараганда Россия тўртинчи, Жонс Хопкинс университети маълумотларига кўра - бешинчи ўринда.\nтедрос адханом гебрейесус , жсст, covid-19 умумжаҳон пандемияси\n12:27 15.07.2021 (янгиланди: 16:27 15.07.2021)\nКоронавирусга қарши кучли эмлаш ўз самарасини бермоқда - БССТ раҳбари.\nТОШКЕНТ, 15 июл — Sputnik. Коронавирусга қарши кучли эмлаш жараёни ўз самарасини бермоқда, аммо дунё барибир пандемия янги тўлқини ёқасида турибди, деди Бутунжаҳон соғлиқни сақлаш ташкилоти (БССТ) бош директори Тедрос Адханом Гебрейесус.\n"Ўтган ҳафта дунёда COVID-19ни юқтириш даражасининг ўсиши кетма-кет тўртинчи ҳафта бўлди, бу БССТ битта минтақасидан ташқари бошқа жойларда касалланиш ҳолатлари кўпаймоқда. Ўн ҳафталик пасайишдан кейин ўлим даражаси ҳам ўсиб бормоқда", деди у БССТ Фавқулодда Қўмитасининг дунёда COVID-19 билан вазиятни баҳолаш бўйича йиғилиш очилишида.\nУнинг сўзларига кўра, SARS-CoV-2 янги ҳолатлари кўпайишининг асосий сабаби - дельта штамм бўлди, у дастлабки вариантдан икки баравар юқумлироқ.\nКоронавирус ва пневмония: Ўзбекистонда 785 киши пандемия қурбони бўлди\nБССТ бош директори эмлаш даражаси юқори бўлган минтақаларда вирусдан ўлим ҳолатлари камайиши қайд этилганини таъкидлади.\nБССТ фавқулодда вазиятлар қўмитаси ҳар уч ойда бир йиғилиб, COVID-19 тарқалиши хавфи даражасини баҳолайди. Қўмита қарорига кўра, бу касаллик ҳозирги кунда халқаро соғлиқни сақлаш учун фавқулодда вазиятга айланди.\nҚўмита 15 июлдаги йиғилишдан сўнг, БССТ учун янгиланган кўрсатмалар бериши кутилмоқда.\n14 Июл, 11:26\nБССТ SARS-CoV-2 нинг тўртта штаммини "хавотирга солувчи" рўйхатига киритди: альфа (британча), бета (африканча), гамма (бразилча) ва дельта (ҳиндча).\nМутахассисларнинг фикрига кўра, охирги штамм мутация қилишни давом эттириш билан бирга SARS-CoV-2нинг уханча штаммидан икки баравар юқумлироқ. Яқинда дельта-плюс варианти пайдо бўлгани маълум бўлди.\nБССТнинг маълумотларига кўра, дунёда 187 миллион киши COVID-19 инфекциясига чалингани аниқланган (Жонс Хопкинс Университети статистикасига 188 миллионга яқинлашмоқда). 4 миллиондан ортиқ одам нобуд бўлди.\nЭнг мураккаб вазият - АҚШ, Ҳиндистон ва Бразилияда. БССТ маълумотларига қараганда Россия тўртинчи, Жонс Хопкинс университети маълумотларига кўра - бешинчи ўринда.


Ўзбекистон: Абитуриентлар тест имтиҳонига яна битта фан қўшилди - Фарғона.Ру ахборот агентлиги\n10:02 msk, 31 Май 2020\nЎзбекистонда 2008 йилдан бошлаб абитуриентларнинг олий ўқув юртларига кириш учун топширадиган тест имтиҳонларига яна битта фан қўшилди, дея хабар беради Newsuz.Com Давлат тест марказидаги масъул бўлган манбаларга таянган ҳолда.\nҲозиргача амал қилиб келган қоидаларга кўра, олий ўқув юртларига кирувчи абитуриент учта фандан, масалан, гуманитар соҳада она тили, тарих ва чет тилидан тест имтиҳонлари топшириб келган. Ҳар бир фан бўйича 36 тадан саволларга жавоб беришга тўғри келган. Белгиланган тартибга кўра, етакчилигига қараб ҳар бир фан бўйича 3,1, 2,1, 1,1 балл берилган.\n2008 йилдан бошлаб янги киритилган тартибга мувофиқ олий таълим юртларига кириш учун абитуриентлар эндиликда тўртта фан бўйича тест синовларидан ўтишади. Биринчи (3,1 балл) ва иккинчи (2,1 балл) фанларнинг баҳолаш баллари ўзгармайди. Учинчи фан 2,1 балл ҳамда янги киритилаётган тўртинчи фан 1,1 балл билан баҳоланади. Саволларнинг умумий сони ўзгармаган ҳолда 108 талигича қолади. Шу тариқа табий, техник йўналишларга тарих фани, тиббий йўналишларга физика фани, гуманитар йўналишларга эса математика фани киритилади.\nNewsuz.Com нашрининг ёзишича, сўнгги пайтларда институтга кирмоқчи бўлган ёшлар фақат учта фандан тайёргарлик кўриши, қолган фанларни эса умуман ўзлаштирмай қўйгани кузатилмоқда. Мактабларда гуманитар йўналишни танлаган битирувчи аниқ фанлардан умуман тайёргарлик кўрмайди ёки аксинча, техник университетларга кирмоқчи бўлганлар гуманитар фанларга умуман эътибор бермайди. Давлат тест марказидаги манбанинг билдиришича, тўртинчи фаннинг киритилиши ана шундай тор доирадаги ихтисослашувни камайтириш учун жорий қилинган.\n- Давлат тест маркази томонидан тўртинчи фан синовининг жорий этилиши абитуриентларнинг имтиҳонга тайёргарлик жараёнини қийинлаштириши мумкин, - дейди ёшларни олий ўқув юртларига тайёрлаш билан шуғулланувчи ўқитувчи Б.Зоҳидов. – Чунки ҳозирга қадар учта фан синовига ҳозирлик кўриб юрган абитуриент қисқа вақт ичида тўртинчи фанни ҳам етарли даражада ўзлаштиришга улгурмайди.\nЎзбекистонда олий ўқув юртларига қабул жараёни 1992 йилдан бошлаб тест синови асосида амалга оширилмоқда. Синов Ўзбекистон Республикаси Вазирлар маҳкамаси қошида ташкил этилган Давлат тест маркази томонидан ташкил этилади ва ўтказилади.\nМанбаларга кўра, ўтган йили олий ўқув юртларига ўқишга кириш учун 345.200 нафар абитуриент ҳужжат топширган. Улардан 51.604 нафари орзудаги талабалик билетларини қўлга киритдилар. Улардан 19.945 нафари давлат гранти ва 31.659 таси шартнома асосида ўқишга қабул қилинган.\nБу йил ҳам олий ўқув юртларига шунча талабгорларнинг ҳужжат топшириши кутилмоқда.\nАмал қилаётган қоидаларга кўра, олий ва ўрта махсус таълим, халқ таълими вазирликлари, маданият ва спорт ишлари бўйича республика қўмитаси томонидан ўтказилган халқаро ва республика олимпиадаларининг ғолиблари ўз йўналишлари бўйича дорулфунунларга беимтиҳон қабул қилинадилар.\nШунингдек, Зулфия мукофотининг совриндорлари ҳам имтиҳон топширишлари шарт эмас.\nҲақиқий ҳарбий хизматни ўтаган ва мудофаа бўлимлари томонидан берилган тавсифномага эга бўлган абитуриентларга ажратилган максимал баллнинг ўн фоизи автоматик тарзда берилади. Ҳарбий хизмат имтиёзларидан барча йўналишларда фойдаланиш мумкин.\nҚайд этиш жоизки, Ўзбекистонда олий таълим тизими энг коррупциялашган тизимлардан саналади. Олдинроқ “Фарғона.Ру” институтлар атрофида ярим яширин гуруҳлар тузилиши ва уларда бўлажак абитуриентлар тест калитларидан имтиҳон пайтида фойдаланишни машқ қилишлари ҳақида хабар қилганди. Тест калитлари имтиҳон куни эрта тонгда Давлат тест марказидан яширин йўллар билан ўзларининг “ҳос” одамлари орқали ушбу гуруҳларни тузган “тадбиркорлар” қўлига етиб келади ва улар гуруҳ аъзоларини белгиланган “мукофот” эвазига берилади.\nБундан ташқари, Ўзбекистонда тест ўтказиш жараёни Миллий хавфсизлик хизмати томонидан назорат қилинади. Намангандаги тўқимачилик институтининг ўқитувчиларидан бирига кўра, у ўғлини ўзи ишлаётган институтга киритиб қўйиш учун ректор ёки қабул комиссиясининг раиси билан эмас, балки МХХ ходимлари билан келишиб уларга пора берган.\nОлий ўқув юртларидаги коррупция масаласи кўп йиллардан бери долзарб бўлиб келмоқда. Муштарийларимизни бу борадаги фикрлари ва тажрибалари билан ўртоқлашишга таклиф этамиз.


ДОИМ ЭЪТИБОРДА – "Kattaqo'rg'on tongi"\nЭртамизнинг бугунги, келажагимизнинг ёрқин юлдузлари бўлмиш ёшларни ҳар томонлама етук, маънан баркамол, теран зеҳнли, ўткир қобилият эгаси сифатида тарбиялаш мақсадида Республика ёшлар маркази, Самарқанд вилояти, Каттақўрғон шаҳар бўлинмаси қошида “Ёш математиклар”, “Компютер саводхонлиги”, “Тикувчилик ва дизайнер”, “Хорижий тиллар”, “Ёш биологлар”, “Театр ва санъат” тўгараклари ташкил этилган. Бундай фан тўгаракларини ташкил этишдан асосий мақсад, ўсиб келаётган ёш ниҳолларни бўш вақтини унумли ўтказиш, билим олишга жалб этиш, қолаверса уларга касб-ҳунар ўргатишдан иборат. Тўгараклар билим ва бой тажрибага эга бўлган малакали ўқитувчилар томонидан олиб борилмоқда.\nЎқитувчилар дарсларни ўқувчиларнинг қизиқишларини янада ошириш мақсадида турли адабиёт ва қўлланмалар, ўқув дастурлари асосида олиб бормоқда.“Ҳозирги кунда давлатимизда ёшларига жуда катта эътибор қаратилмоқда. Бундай натижаси натижаси ўлароқ Республика “Ёшлар маркази” шаҳар бўлими қошида ташкил этилган фан тўгараклари шаҳримизнинг ўғил-қизларини етарлича билим олишига йўналтирилган. Тўгаракларга юздан ортиқ ёшлар фаол қатнашмоқдалар. Ёшлар ўзининг қизиқиш ва интилишларига қараб тўгаракларига жалб этилган. Тўгараклар ёшларимизнинг эртанги кунида муҳим пойдевор вазифасини ҳам ўтайди”,- дейди “Ёш математиклар” тўгараги ўқитувчиси ва Республика “Ёшлар маркази” шаҳар бўлинмаси координатори Ҳасан Қувонов.\nСамДЧТИ қошидаги 2-сон академик\n“ҚИШЛОҚ ҚУРИЛИШ БАНК”ДАН ЗАМОНАВИЙ ВА ҚУЛАЙ ХИЗМАТЛАР!


“Иқтидорли ёшларни саралаб олиш тизими ва академик лицейлар фаолиятини такомиллаштириш чора-тадбирлари тўғрисида”ги президент қарори эълон қилинди.\nОлий ва ўрта махсус таълим вазирлиги хабарига кўра, олий таълим муассасаларининг ўқув ишлари учун масъул проректори (филиал директори ўринбосари) бир вақтнинг ўзида академик лицей директори ҳисобланади.\nБунда, ОТМларнинг ўқув ишлари учун масъул проректор (филиал директори ўринбосари)ларига нормативларга мувофиқ белгиланадиган устамаларга қўшимча равишда ОТМнинг бюджетдан ташқари маблағлари ҳисобидан базавий лавозим маошига нисбатан ҳар ойлик 20 фоиз устама тўланади.\nМазкур қарор билан академик лицейларга ходимларни педагогик фаолиятга жалб этиш учун белгиланган камида 5 йил узлуксиз педагогик иш стажига эга бўлиш тўғрисидаги талаб бекор қилинди.\nВазирлар Маҳкамаси ҳузуридаги Давлат тест маркази томонидан чет тилини билиш даражасини аниқлаш ва малака сертификатини бериш бўйича академик лицейларнинг иккинчи босқич ўқувчилари учун тўртинчи семестр давомида бепул тест синови ташкил этилади.\nАкадемик лицейлар фаолияти йилига камида икки маротаба Олий ва ўрта махсус таълим вазирлигининг ҳайъат йиғилиши ҳамда ОТМларнинг илмий кенгашида кенг муҳокамадан ўтказилади.\nакадемик лицейларнинг рейтинги ишлаб чиқилади;\nакадемик лицейлар йўналишлари ва блокларига қараб бир педагог ходимга тўғри келадиган ўқувчилар сони нисбатининг чекланган нормативи 1:12 нисбатда белгиланади;\nчуқурлаштириб ўқитиладиган фанлар бўйича ҳар семестрда ўқувчиларни, салоҳиятига кўра, тенг нисбатда гуруҳларга бўлиб ўқитишга рухсат этилади.\n2021 йил 1 январдан академик лицей педагог ва ўқув-ёрдамчи ходимларига янги тартибда иш ҳақи ҳисобланади\n2021/2022 ўқув йилидан академик лицейларга қабул ДТМ томонидан ўтказиладиган тест синовлари орқали амалга оширилади\nҚонун лойиҳаси: Ўқитувчиларга бир қатор имтиёзлар бериш режалаштирилмоқда


Ҳуррамов Париж турниридаги иштирокини якунлади / Olamsport.com\nҲуррамов Париж турниридаги иштирокини якунлади\nТеглар : ДзюдоҲуррамовПариж\nПариж шаҳрида ўтказилаётган "Катта Дубулға" туркумига кирувчи турнирнинг иккинчи кунги беллашувлари давом этмоқда.\nАфсуски, -100 кг вазн тоифасидаги дзюдочимиз Муҳаммадкарим Ҳуррамов илк учрашувидаёқ мағлубият аламини тотиб кўрди. Ҳамюртимиз биринчи давра беллашувида россиялик Арман Адамянга ютқазиб қўйди ва мусобақадаги иштирокини якунлади.\nМаълумот учун, Арман Адамян Минскда ўтган Европа ўйинлари ғолиби ҳисобланади. Ўтган йили Екатеринбург "Катта Дубулға" турнирида олтин, Абу-Даби "Катта Дубулға" мусобақасида бронза медалини қўлга киритган эди.\nНавбатдаги кун машғулоти "Пахтакор" стадионида ўтказилди ФОТОРЕПОРТАЖ 0\nЯнгиланган тақвим эълон қилинди, Тошкентдаги ЖЧ муддати ўзгарди 0


Аллоҳ субҳанаҳу ва таолога иймон келтиришнинг илмий далиллари (парча) | Ислом Нури\nАллоҳ субҳанаҳу ва таолога иймон келтиришнинг илмий далиллари (парча)\n2899 марта кўрилган\nБиринчи қоида: Асли бўлмаган йўқлик бирор нарсани яратишга қодир эмас. Чунки унинг ўзи мавжуд эмас.\nАгар биз ҳар куни туғулаётган инсон, ҳайвон ва ўсимликлардан иборат махлукотлар ҳақида ўйлансак, борлиқда рўй бераётган шамоллар, ёмғирлар, кеча ва кундуз ҳақида фикрласак, сурункали давом этаётган Қуёш, ой, юлдузлар ва сайёраларнинг ҳаракатларига назар ташласак ҳамда бу ва бундан бошқа ҳар-бир лаҳзада борлиқда рўй бераётган нозик ўзгаришларга қарасак, ақл бу ишларнинг ҳаммаси йўқликнинг яратиши эмаслиги балки бу Ҳақ Яартувчининг яратишидан эканига қатъий қарор қилади. Аллоҳ таоло дейди:\n"Балки улар ҳеч нарсадан (яъни, Яратгувчисиз) яралиб қолгандирлар?! Ёки улар ўзлари яратгувчимикинлар-а?! Балки осмонлар ва Ерни ҳам улар яратгандирлар?! Йўқ, улар ишонмаслар! (Тур сураси: 35,36).\nИккинчи қоида: яратилган нарсада фикр юритиш яртувчининг баъзи сифатларига далолат қилади.\nЯралмишдаги ҳар бир нарса яратувчидаги бирон сифат ёки қудратга далолат қилади. Яралмишда яратувчи қодир бўлмайдиган ёки уни ана шу нарсани қилишга қодир қиладиган сифат бўлмаган ҳолда бирон нарсанинг мавжуд бўлиши мумкин эмас.\nБунга мисол: Агар сиз ёғочдан ясалган чиройли эшикни кўрсангиз қуйидаги нарсаларни биласиз: бу эшикни ясовчи одам ёғочга эга эканлиги, унинг ёғочни маҳорат билан кесишга ва уни силлиғлашга қодирлиги, михга эга эканлиги, эшик бўлакларини михлар билан бирлаштиришга кодирлиги ва унинг эшик ясашда тажрибаси борлиги. Агар биз эшикни усталик билан тешилгани ва бу тешикка қулф ўрнатилганини кўрсак, бу унинг шу ишда моҳирлигига далолат қилади. Шунингдек, яралмиш (ясалган нарса) даги ҳар бир нарса яратувчидаги қудрат ёки сифатга далолат қилишини топамиз. Чунки яралмишда яратувчи қодир бўлмайдиган ёки уни ана шу нарсани қилишга қодир қиладиган сифат бўлмаган ҳолда бирон нарсанинг топилиши мумкин эмас.\nМана шундай қилиб яралмиш ҳақида фикр юритиш бизни яратувчининг баъзи сифатларига йўллашини топамиз ва махлуқотлар ҳақида ўйланиш Холиқнинг баъзи сифатларига йўллашини биламиз. Аллоҳ таоло деди:\n" 3.Шак-шубҳасиз, осмонлар ва ерда мўминлар учун (Оллоҳнинг қудрат ва ҳикматига далолат қиладиган) оят-аломатлар бордир. 4. Яна сизларнииг (бир томчи сув-нутфадан) яралишингизда ва (Оллоҳ Ер юзига) тарқатиб юборган жониворлардан иборат нарсаларда ҳам аниқ ишонадиган қавм учун оят-ибратлар бордир. 5. Яна кеча ва кундузнинг алмашиб туришида ва Оллоҳ осмондан ёғдириб, унинг ёрдамида «ўлган» Ерни тирилтирган ризқ-ёмғирда ҳамда шамолларнинг йуналтирилишида ақл юргизадиган қавм учун оят-ибратлар бордир. 6. (Эй Муҳаммад саллаллоҳу алайҳи ва саллам), булар Оллоҳнинг оятлари бўлиб, Биз уларни сизга ҳаққирост тиловат қилиб бермоқдамиз. Бас, улар (Макка кофирлари) Оллоҳ ва Унинг оятларини қўйиб қайси сўзга иймон келтирурлар?!" (Жосия:3-6)\nЯна бир оятда шундай деди: "(Эй Муҳаммад саллаллоҳу алайҳи ва саллам), айтинг: "Осмонлар ва Ердаги нарсаларни (яъни, ҳамма нарсанинг Ягона Яратувчиси бор эканлигига далолат қилувчи белгиларни) кузатинглар". (Юнус: 101)\nБошқа бир оятда бундай дейди: "Ахир улар самовот ва Ер мулклари ҳақида, Аллоҳ яратган нарсалар тўғрисида ва ажаллари яқинлашиб қолган бўлиши мумкинлиги хусусида ўйламайдиларми?! Ундан (Қуръондан) сўнг (яъни, унга ишонмаганларидан кейин) яна қандай гапга ишонадилар-а?! (Аъроф: 185)\nУчинчи қоида: Ўзида йўқни ўзгага бера олмайди.\nМолга эга бўлмаган кишидан одамлар пул сўрамайдилар. Жоҳил одам илм бера олмайди. Чунки ўзида йўқни ўзгага бера олмайди.\nФикрлаш билан аломатларни кўрдик, махлуқотлардаги белгилар бизга Буюк Яратувчини танитди. Сифатларни билсак улар билан сифатланган зотни хам биламиз.\nБизни табиат яратган деб даъво қилаётган кимсалар ақлга мухолиф бўлишган ва ҳақга қарши курашганлар. Чунки коинот ўзининг яратувчиси Ҳикматли, Билмдон, ҳар нарсадан Хабардор, Тўғри йўлга Йўлловчи, Ризқ берувчи, Сақлагувчи, Меҳрибон ва Яккаю Ягона эканлигига гувоҳлик бериб турибди.\nНа илмга, на ҳикматга, на ҳаётга, на раҳматга ва на иродага эга бўлмаган жонсиз табиат ҳақида анави жоҳил кимсалар қандай қилиб бу хаёлларга борадилар. Ахир ўзида йўқ бошқага бера олмайди-ку!\nТабиат мана шу махлуқотлар ва улар эга бўлган сифатлар. Бутпарастлар табиатнинг баъзи қисмларига ибодат қилганлар. Бунга мисол қилиб Қуёш, ой, юлдузлар, олов, тошлар ва инсонни келтиришимиз мумкин. Янги бутпарастлар (Табиатга сиғинувчилар) ўзларини аввалги санамларнинг мажмуаси (яъни, табиат) яратган деб ўйлайдилар. Ҳолбуки, табиатнинг ақли йўқ, уларнинг эса ақллари бор!! Табиат илмга эга эмас, улар эса эгалар!! Табиатнинг тажрибаси йўқ уларники эса бор!! Табиат иродага эга эмас, улар эса ўз ихтиёрлари билан юрадилар!! Улар ўзида йўқ бошқага бера олмаслигини англамайдиларми?!\nАллоҳ таоло айтади: "Эй инсонлар, бир масал айтилгандир, бас унга қулоқ тутингиз! Аниқки, сизлар Оллоҳни қўйиб илтижо қилаётган бутлар агар барчалари бирлашганларида хам бир чивин ярата олмаслар, агар чивин улардан бирон нарсани тортиб олса уни (ўша чивиндан ҳам) қутқариб ола билмаслар. (Демак ўша бутлардан хожатини раво қилишни) сўрагувчи (мушрик) хам, сўралгувчи (бутлар) ҳам ночор-нотавондир. Улар Оллоҳнинг ҳақиқий қадри - улуғлигини билмадилар. Дарҳақиқат Оллоҳ кучли, қудратлидир. " (Ҳаж: 73).\nАбу Закариё таржимаси


16 июль, 2019, 18:14\nТажрибали инструктор мураббийларимизга қандай баҳо берди?\nЮртимиздаги таниқли мутахассислардан бири, инструктор Ислом Аҳмедов мураббийларнинг малакасини ошириш йўлида кўплаб ўқув-курсларини ўтказишидан хабарингиз бўлса керак. Қолаверса, у ОФК инструктори сифатида фаолият олиб боришини инобатга олсак, унда халқаро тажриба ҳам катта. Яқинда эса унинг «Пахтакор» академиясига директор этиб тайинлангани ҳақида ҳам хабар бергандик.\nХабарингиз бўлса, Аҳмедов Суперлига мураббийларига Про дипломи учун навбатдаги ўқув-курсларини ўтказди. Уларнинг тили билан айтганда, 5-модул ўқишлари бўлиб ўтди. Бунда эса Суперлига клубларида бош мураббийлик қилаётганлар ва яна бошқа юртимизда кўзга кўринган мутахассислар иштирок этишди. Натижада инструктор бу сафарги ўқув жараёни қандай ўтгани ҳақида ҳам гапириб берди.\n- Мураббийларимизда катта ўзгаришлар бор, - дея гап бошлади, Аҳмедов. - 12 июлда 5-модул ниҳоясига етди. Агар 1-модул билан солиштирсак, катта фарқи бор. Мураббийлар олдин эътибор бермаган жиҳатларига ҳозир астойдил эътибор қаратишяпти. Иккинчи даврада мураббийларимизда қандай ўзгаришлар бўлганлигини кўрасизлар. Нимагаки, 5-модулимиз кучли тарзда ўтди. Сентябрдаги ўқув-курсларимиз эса бундан ҳам кучлироқ бўлади. Қисқаси, мураббийларимизда ўсиш кўриняпти. Бу нарсани ҳамма сезяпти. Тўғри, бу қийин иш, аммо жуда керакли.\nДемак, мураббийларимизга бундай ўқув-курслари фойда келтиряпти ва Ислом Аҳмедов таъкидлаганидек, уларда ўзгаришлар сезиляпти. Ўз навбатида у ерда таҳсил олган мураббийлар ҳам катта тажриба тўплашаётганини айтишмоқда. Хўш, Аҳмедов айтган ўзгаришлар айнан нималарда мужассам бўлмоқда? Бу масала бўйича шундай деди:\n- Ўзгаришлар асосан тактикаларда билиняпти. Қачон ва қаерда нимани ишлатиш керак? Буни мураббийлар билиши лозим. Майда деталларгача эътибор қаратиш лозим. Нафақат Про, балки «С» лицензиясидан бошлаб ўқиётган мураббийларда ўзгаришлар билиняпти. Уларга бир ҳафта давомида йўналиш берамиз ва бир ой давомида мураббийлар ўз иш жойида буни амалда қўллашади. Кейин ёнимизга қайтиб келишганидан сўнг уларни нима иш бажарганликларини кўраман. Олдинги йиллари 3-4 ҳафта давомида фақат маълумотлар берардик. Ҳозир эса мураббийлар 5-6 ойлаб ўқишяпти. Про лицензияси учун эса бир йил ўқишяпти. Тўғриси, бу умуман бошқа даражада. Мураббийларга қийин топшириқлар берилган. Энди улар 24 соат давомида иш билан машғул бўлишади. Бу профессионал мураббийнинг ҳаёти.\nИслом Исмоилович юртимиздаги барча мураббийларни ва уларнинг салоҳиятларини яхши билади. Қолаверса, ўзи таъкидлаётганидек, чиндан ҳам мураббийларимизда ҳам ўсиш кузатилмоқда. Ҳеч ким ҳамкасбидан ортда қолиб кетишни истамаяпти. Ҳамма ҳаракатда, изланишда. Аҳмедов эса қайси мутахассисни энг яхшиси деб ҳисоблайди?\n- Кимнидир алоҳида ажратиб айтсам, бошқалар хафа бўлиши мумкин. Ҳозир мураббийларнинг ўсиш даври. Шу боис бундай пайтда кимнидир яхши ёки ўртача деб аташим яхши иш эмас. Муҳими, ҳамма ҳаракат қиляпти, ҳамма терлаб меҳнат қиляпти. Аниғи шуки, мураббийларнинг ўқишида модулдан модулга босимни ва талабни кучайтиряпмиз. Албатта, кўпи бундай пайтда қийналяпти. Лекин ҳамма ҳаракатда. Ҳозир ҳеч кимга енгил бўлмаяпти. Лекин вақти келиб бу қийинчиликларининг натижасини кўришади. Бизда ҳали бунақанги Про ўқиши бўлмаганди. Ҳозир мураббийларга асло енгил эмас, - дейди Ислом Аҳмедов.\nАйни пайтда чемпионатимизда ёзи танаффус ҳукм суряпти. Бош мураббийлар эса ўқишни тугатиб, яна ўз жамоаларига қайтишди ва тайёргарлик қизғин палласига кирган. Мураббийларнинг малакалари ошиши эса чемпионат мавқеи ошишига ҳам хизмат қилса ажаб эмас.\n- Ўйлайманки, иккинчи давра жуда қизиқарли бўлади, - дея гапини давом эттирди, Аҳмедов. - Ўзингиз ҳам кўриб турибсиз, жамоаларимизда яхши савиядаги мураббийлар йиғилишган. Демак, рақобат ҳам, сифат ҳам кучаяди. Тўғриси, иккинчи даврани кутяпман. Ўтган кунларни эсламайман. Бугунги ва эртанги кун ҳақида гапирамиз.\nШундан сўнг мулоқотимиз Ўзбекистон миллий терма жамоаси бош мураббийи Эктор Куперга бориб тақалди. Катта тажрибага эга бўлган ва топ-савиядаги мутахассислар қаторига кирувчи Купер маҳаллий мураббийларимизга ўзининг билим ва тажрибалари билан ўртоқлашиши борасида ҳам режалар борлиги айтилганди. Шунга асосан Ислом Аҳмедов уни мураббийларнинг ўқув-курсига чақиргани эслаб шундай деди:\n- Ноябрь ойида мураббийларнинг ўқув-курсига Эктор Куперни чақирганман. Бир ярим соат давомида у билан суҳбат бўлган. Купер ҳақида видеоролик тайёрлагандим, буни кўриб у хурсанд бўлганди. Ўшанда жуда яхши суҳбат бўлганди. Купер ўз талабларини айтганди ва шунга асосан унинг талабларини мураббийларимизга тушунтиришга ҳаракат қиляпман. Купер миллий терма жамоамиз бош мураббийи. Биз ҳаммамиз эса миллий терма жамоамизнинг натижаси учун биргалашиб ишлашимиз керак. Буни ҳамма тушуниши лозим. У айтганидек, тўпсиз ўйин ва ҳимояда муаммоларимиз кўп. Олдин ҳам бу камчиликларни бартараф этишга урғу берардик. Энди бўлса Купер билан суҳбатдан кейин 100 фоиз камчиликларни ҳал қилишга эътибор беряпмиз.\nШу ўринда инструктор миллий терма жамоамиз ва Куперни қўллаб-қувватлаган ҳолда ишонч билдириш лозимлигини айтган ҳолда қуйидагиларни қўшимча қилди.\n- Эктор Куперга битта вазифа қўйилган. У ҳам бўлса терма жамоамизни жаҳон чемпионатига олиб чиқиш. У бундан бошқа нарсани ўйламайди. Терма жамоамизни қандай ўйин, қанақа тактика билан олиб чиқади, бу унинг қарори. Биз эса Купернинг ишига аралашишимиз мумкин эмас. Раҳбарлар унга ишониб аниқ вазифани қўйишган. Биз эса уни қўллаб-қувватлаб ёрдам беришимиз лозим. Ниманидир нотўғри қиляпти деб айтиш яхши эмас. Мураббийни танлашди ва олиб келишди. Бўлди, энди у ишласин, биз эса қўллаб турамиз. Ҳар ўйиндан кейин эса ундай ёки бундай деб танқид қилиш нотўғри. Мураббийни танладикми, энди унга охиригача ишонч билдиришимиз керак.\nХурматли Ислом Исмоилович сунгги Куппер хакидаги фикрингизни СА журналисти гап укмас Бегамовга хам яхшилаб уктириб куйсангиз буларкан.\nБечора Купперни МТЖ да иш бошлаган илк кунлардан бошлаб танкид(утирса упок турса супок)килишни бошлаб халигача тухтай демайди-я ноинсоф.\nMurabbiylarni o'yinni sotmaslik bo'yicha ham o'qitiw kerak